Kenapa Lirik Lagu Popular Malaysia Bahasanya Semakin Rojak?

Industri hiburan kita dalam tempoh beberapa dekad yang lalu, seringkali dikejutkan dengan kontroversi melibatkan karya-karya berbentuk lagu yang 'digam' oleh penyiar RTM disebabkan garis panduan RTM yang agak ketat, khasnya apabila melibatkan penggunaan bahasa.

Antara kontroversi paling panas adalah melibatkan lagu bertemakan Wawasan 2020 berjudul "20/20" dendangan kumpulan KRU, yang dilarang siarannya kerana mencampur adukkan frasa bahasa Inggeris ke dalam lirik berbahasa Melayu.

11 lagu daripada album pertama KRU yang terbit pada tahun 1992 dilarang siarannya, atas masalah serupa. Tiba tahun 2020, peminat muzik ada yang gembira dan ada juga yang panas telinga mendengar lagu "Stop Lah Being So Cute" menjadi siulan anak muda Malaysia.

Isunya di sini - kenapa kita seolah-olah berhenti melindungi penggunaan bahasa kebangsaan dalam karya kita?

Globalisasi dan perkembangan teknologi membolehkan perkembangan media di negara kita berlaku dengan agak pesat.

Peranan stesen televisyen berbayar seperti Astro serta MegaTV (ingat lagi tak?) membawa masuk rancangan hiburan dan pendidikan dari luar, sedikit sebanyak mengendurkan pengaruh RTM yang sebelum itu nyata menjadi pilihan masyarakat kita.

Industri hiburan kita yang sebelum itu dikuasai bakat-bakat tempatan mula perlu bersaing dengan karya luar, memulakan permintaan untuk pengkarya lokal mencipta karya lagu berbahasa Inggeris.

Dekad 90-an dan awal milenium menyaksikan kemunculan artis dan kumpulan seperti Poetic Ammo, OAG, Butterfingers dan Too Phat yang kelihatan selesa berkarya dalam bahasa Inggeris.

Namun sempadan antara bahasa masih lagi kelihatan, dengan pengkarya tempatan kebiasaannya menetapkan penggunaan satu bahasa tunggal dalam karya, sama ada Inggeris sepenuhnya atau Melayu sepenuhnya.

Tetapi dekad 2010 dan seterusnya mula menyaksikan sempadan bahasa yang selama ini cuba dijaga retak, dengan lambakan karya 'dwi-bahasa' mula memenuhi ruang udara dan lama-kelamaan sudah menjadi sesuatu lumrah yang biasa.

Kedudukan bahasa Melayu sebagai bahasa kebangsaan sudah termaktub dalam perlembagaan negara kita.

Namun bagi penyokong lagu-lagu dwi-bahasa ini, karya-karya yang memaparkan penggunaan bahasa rojak, pasar dan slanga dirasakan lebih mirip serta realistik dengan apa yang kita tuturkan setiap hari.

Adalah sesuatu yang norma untuk seorang rakyat Malaysia berbahasa Melayu yang diselang-selikan dengan penambahan istilah sokongan bahasa Inggeris, bagi memperjelaskan maksud bualan.

Namun perlukah kita angkat bahasa rojak ini untuk ditampilkan ke dalam karya-karya kita?

Pada pandangan penulis, ini adalah sesuatu yang tidak sihat kerana penggunaan bahasa bercampur aduk itu sendiri sebenarnya merosakkan nilai sesuatu karya. Cuba anda sebutkan lagu-lagu klasik garapan rakyat Malaysia yang menggunakan bahasa slanga?

Keindahan sesuatu penciptaan senikata lagu sebenarnya terletak pada kekuatan tunjang bahasanya. Senikata yang baik, digarap cantik akan kelihatan sinarnya tetapi apabila nilai bahasa diperkotak-katikkan, hasilnya mungkin popular tetapi untuk jangka masa panjang akan terkesan nilainya.

Sekitar tahun 2004, penggiat seni muzik negara berdepan dengan kerajaan dalam kontroversi melibatkan bahasa setelah kerajaan memperkenalkan larangan ke atas beberapa buah lagu, disebabkan penggunaan istilah Inggeris di dalamnya.

Kontroversi itu menjadi lebih hangat kerana banyak pihak mempertikaikan kelonggaran yang diberikan kerajaan ke atas lagu berbahasa Melayu yang mengandungi penambahan lirik dalam bahasa Arab, menjadikan garis panduan yang cuba diperkenalkan agak kurang jelas dari segi sekatan.

Walaupun demikian, apabila ditelaah lagu-lagu yang cuba disekat ini nyata permainan bahasanya hanya minima dengan fokus ke atas penggunaan tatabahasa yang baik serta frasa yang berkesan tetap menjadi keutamaan.

Kita ada lagu seperti 'Budak Flat' dendangan Aman Ra yang layak bertanding Anugerah Juara Lagu dengan lirik seperti 'Keramat represent straight outta AU3' atau 'Flow lain macam keep it low lain macam, If you know lain macam then you know.'

Geleng kepala penulis membacanya, tetapi itulah lirik yang menjadi ikutan anak muda zaman sekarang.

Masalahnya penerapan penggunaan bahasa yang betul bukan saja semakin diabaikan dalam penghasilan lirik lagu, malahan filem kita sendiri juga tampak segan mahu menjulang identiti bahasa kebangsaan.

Siapa sini peminat filem berbahasa Melayu yang mempunyai judul rojak seperti 'Gerak Khas The Movie', 'Ejen Ali The Movie', 'Evolusi KL Drift' atau 'Bikers Kental'? Dua format karya popular masyarakat kita gagal membawa kepada penegasan penggunaan bahasa yang baik, dalam persembahan mereka.

Trend pengkarya kita mencampur adukkan bahasa rojak ke dalam penciptaan lirik pada pendapat penulis, perlulah dibendung seberapa segera.

Nilai estetika sesuatu karya yang kekal klasik dan masih segar majoritinya mempunyai penggunaan bahasa yang baik dan puitis. Karya seniman hebat seperti Ahmad Nawab, M.Nasir, Fauzi Marzuki dan Ooi Eow Jin yang dicipta berbahasa Melayu terus relevan kerana itulah bahasa kita.

Bahasa pertuturan yang rojak, diselangi slanga serta selitan istilah luar sepatutnya kekal hanya sebagai medium perbualan semata-mata, tidak sepatutnya diangkat sebagai bahasa rasmi karya kita.

Namun pandangan sebegitu tentulah hanya akan mengundang kritikan serta dikecam tidak seiring dengan permintaan zaman.

Realitinya, sekiranya amalan penggunaan bahasa rojak dalam penghasilan karya terus dipertahankan; kita sebenarnya sedang membunuh identiti bahasa kebangsaan yang sepatutnya kita pertahankan.

Malangnya permintaan akan terus mengawal selia pasaran dan trend pasaran muzik semasa tampak mahukan lagu-lagu berbahasa rojak terus jadi siulan.

Jadi penulis akan chill out mengundur diri, say goodbye sebelum kena kecam jeles tak popular macam lagu 'Stop Lah Being So Cute' atau lebih teruk, dipanggil seorang boomer.


Penemuan Tulang Gajah Gergasi Buktikan Manusia Purba Suka Makan Gajah

Dua ratus rangka gajah gergasi purba (mammoth) telah ditemui di bawah sebuah tapak pembinaan lapangan terbang di utara Bandar Raya Mexico dan merupakan koleksi tulang terbesar gajah gergasi yang pernah ditemui.

Ahli arkeologi di Institut Antropologi dan Sejarah Nasional Mexico menyedari buat pertama kali bahawa kawasan itu mungkin merupakan lokasi bangkai gajah gergasi setelah mereka menemui dua perangkap haiwan yang digali manusia pada November 2019 sebagai sebahagian daripada penggalian rutin untuk membersihkan tanah untuk lokasi lapangan terbang.

Perangkap tersebut yang terletak di kawasan yang digunakan sebagai tempat pembuangan sampah di bandar Tultepec, mengandungi tulang-tulang sekitar 14 ekor gajah gergasi Colombia.

Tapak pembinaan Lapangan Terbang Antarabangsa Felipe Ángeles terletak hanya 32 kilometer dari perangkap tersebut.

Pada Mei 2020, pasukan penggalian mendapati bahawa dasar Tasik Xaltocan yang telah kering itu menyimpan tulang rangka 60 ekor gajah raksasa.

Jumlah yang telah ditemui setakat ini mencapai 200 ekor dan masih terdapat banyak lagi tulang rangka di bawah tanah.

Pedro Sánchez Nava, seorang ahli arkeologi institut berkenaan berkata bahawa terdapat terlalu banyak tulang rangka, mungkin beratus-ratus ekor.

Gajah gergasi Colombia tiba di Amerika Utara sekitar 1 juta tahun yang lalu, dengan saiz yang tersangat besar setinggi 4.3 meter dan mempunyai jangka hayat seperti manusia iaitu 70 hingga 80 tahun.

Tidak seperti gajah gergasi berbulu di Eropah, spesis ini tidak berbulu yang merupakan satu penyesuaian terhadap iklim Amerika Utara yang lebih panas.

Gajah gergasi Colombia ini pupus di antara 13,000 dan 10,000 tahun yang lalu yang mana membuatkan ramai ahli paleontologi berpendapat bahawa pemburu manusia prasejarah memainkan peranan utama dalam kepupusan ini.

Ia merupakan salah satu aspek melibatkan lokasi ini yang mana para penyelidik berharap mereka dapat menyelidiknya.

Adalah jelas bahawa manusia membunuh gajah-gajah gergasi ini di dalam lubang yang ditemui di Tultepec, namun masih tidak jelas sama ada mereka memainkan peranan dalam mengumpan lebih daripada 200 ekor haiwan tersebut ke dasar Tasik Xaltocan.

Para penyelidik beranggapan bahawa haiwan gergasi ini mungkin terperangkap dalam lumpur di sepanjang tasik itu dan kemudiannya mati akibat kelaparan atau lemas.

Ini boleh berlaku secara semulajadi kerana rumput dan lalang di tasik itu mungkin menarik perhatian gajah-gajah tersebut untuk makan.

Namun jumlah rangka yang sangat banyak juga mungkin menunjukkan bahawa manusia mengambil kesempatan ke atas kelekitan tasik tersebut untuk memerangkap haiwan itu.

Jika ini benar, ini bermakna manusia mampu membunuh lebih banyak gajah gergasi daripada yang diketahui sebelum ini.

Ia juga boleh menjadi bukti bahawa orang purba makan daging gajah gergasi sebagai sebahagian utama dalam diet mereka dan bukannya sekali-sekala seperti yang disangka oleh penyelidik sebelum ini.

Walau bagaimanapun, tulang-tulang yang ditemui di tapak lapangan terbang itu masih belum menunjukkan sebarang tanda yang menunjukkan manusia menyembelih haiwan tersebut.

Namun jika manusia terlibat dalam kematian makhluk ini, ia akan menguatkan lagi sokongan terhadap idea bahawa manusia menyumbang atau menyebabkan kepupusan gajah gergasi Colombia di Amerika.

Teori lain yang masih wujud menunjukkan bahawa haiwan itu mati kerana kehilangan habitat yang disebabkan oleh cuaca yang panas ketika zaman ais berakhir.

Atau ia mungkin disebabkan oleh kombinasi kedua-dua faktor ini, menurut ahli paleontologi Joaquin Arroyo-Cabrales.

Sekalipun manusia tidak membunuh gajah gergasi di dasar tasik tersebut secara langsung, terdapat bukti-bukti yang muncul bahawa peradaban kuno di sekitar kawasan itu menggunakan tulang binatang untuk dijadikan alat.

Setakat ini ahli arkeologi telah menemui berpuluh-puluh alatan di sekitar tapak ini yang sebahagiannya diperbuat daripada tulang gajah gergasi seperti pisau.

Namun mereka tidak pasti sama ada tulang pada alatan tersebut datang dari gajah gergasi yang ditemui di dasar tasik tersebut atau tidak. Ia mungkin berasal dari gajah gergasi lain, seperti dari gajah gergasi yang ditemui di lubang yang digali berdekatan tapak lapangan terbang Tultepec.

Ujian makmal lebih lanjut dapat membantu ahli paleontologi menentukan jika terdapat sebarang hubungan manusia dengan tulang-tulang gajah gergasi di dasar tasik itu, sama ada mereka membunuh haiwan itu, makan dagingnya, gunakan sebagai alatan atau kesemuanya.


5 Topik Unik Yang Kita Belajar Daripada Komik Hong Kong

Membaca komik Hong Kong satu ketika dahulu mendedahkan anak muda Malaysia kepada bermacam elemen yang sebelum itu asing bunyinya.

Pengenalan kepada elemen ketuhanan, dewa, syurga dan neraka serta pelbagai elemen seni pertahanan diri yang membawakan 1001 macam kaedah, menjadi hiburan dan bualan setiap petang mereka yang mengikutinya.

Wujud beberapa elemen yang sangat popular serta kerap diajuk mereka yang gemar berfantasi, antaranya tentang aura, hikmat meringankan badan serta teknik melumpuhkan badan dengan menekan mata urat.

Ini asal-usul lima elemen yang berjaya dipopularkan komik Hong Kong, di kalangan ahli masyarakat kita.

Adakah benar manusia mempunyai aura? Aura merupakan satu kepercayaan yang telah berakar umbi sekian lama menjadi elemen penting dalam agama Vedic, Hindu dan Buddha.

Aura merupakan kawasan tenaga atau kuasa yang menyelubungi semua makhluk hidup, tak kira manusia, haiwan, tumbuhan dan sebagainya. Bagi mereka yang mahir dalam bidang ini, mereka percaya setiap manusia membawa aura yang berbeza dari segi warna, rupa, bentuk dan juga kekuatan.

Sistem aura manusia tak lengkap untuk diceritakan tanpa turut menceritakan juga berkenaan aliran yang mengawal aura, dikenali sebagai pusat chakra dalam tubuh. Setiap manusia dikatakan mempunyai tujuh titik chakra di badan, yang mengawal aura seseorang.

Pernah tak anda melihat gambar-gambar manusia dengan aura mereka? Teknik penghasilan gambar seperti itu dikenali sebagai teknik fotografi Kirlian, sempena nama penciptanya Semyon Kirlian.

Kirlian menemui cara untuk menggunakan plat-plat fotografi yang disambungkan ke litar elektrik, seterusnya membolehkan 'aura' kelihatan dalam gambar.

Apa yang berlaku sebenarnya adalah tindak balas elektrik dengan kulit dan udara membentuk gelombang yang mampu ditangkap dalam kamera. Namun bagi mereka yang percaya aura boleh ditangkap gambarnya dengan kamera, mereka tegas mengatakan gelombang yang kelihatan adalah aura manusia.

Konsep 'qigong' seringkali dipaparkan dalam komik keluaran Hong Kong khasnya. Apa itu qigong? Disebut sebagai 'chi-gung', latihan qigong merupakan sejenis kaedah senaman postur yang diamalkan seseorang untuk membantu dia mengawal pergerakan dan pernafasan badan dengan lebih berkesan.

Berbeza dengan paparan dalam komik di mana qigong diamalkan untuk pertarungan, qigong sebenar merupakan sejenis senaman ringan yang menenangkan sebagai satu bentuk rawatan semulajadi ke atas diri sendiri.

Walaupun diakui berkesan oleh pengamalnya, sehingga kini banyak pihak khasnya penyelidik bidang saintifik meragui keberkesanan latihan tersebut dalam membantu pesakit; khasnya apabila melibatkan teknik yang dikenali sebagai 'pancaran qi.'

Dalam bidang perubatan China, seorang pengamal qigong yang benar-benar mahir dikatakan mampu memancarkan qigong mereka bagi menyembuhkan pesakit.

Dalam komik, teknik akupuntur biasanya dirujuk sebagai teknik mematikan mata urat di mana seseorang yang mahir boleh melumpuhkan seseorang hanya dengan menggunakan teknik jari.

Dalam cabang seni mempertahankan diri, wujud satu seni yang dinamakan sebagai 'pressure point fighting' atau 'perlawanan titik tekanan', di mana pertarungan berlaku antara dua individu yang mengamalkan seni bela diri dikenali sebagai 'dim mak.'

'Dim mak' atau 'titik-titik mati' merupakan sejenis kemahiran menyerang titik-titik penting dalam badan yang mampu menyebabkan kesengsaraan kepada lawan, bergantung kepada titik mana yang diserang.

Lebih terkenal sebagai 'death touch' di kalangan masyarakat antarabangsa, teknik menyerang menggunakan jari ini terus kontroversi sehingga ke hari ini kerana banyak pihak mendakwa serangan itu hanyalah satu mitos.

Dan mangsa yang merana merasa sakit, kerana mereka percaya 'dim mak' benar-benar berkesan sejak dari mula lagi.

Siapa tak mahu hikmat meringankan badan? Mudah betul untuk kita bergerak dari satu tempat ke satu tempat lain, hanya dengan terapung dan 'meringankan' badan kita. Benarkah wujud teknik ini dalam dunia nyata?

Dikenali dengan istilah 'qinggong' dalam kamus latihan kung-fu, pelatih qinggong akan dilatih untuk membiasakan diri mereka melompat dari satu bahagian ke bahagian lain yang lebih mirip dengan sukan 'parkour.'

Mereka yang mahir dengan teknik 'qinggong' diakui mampu melompat, memanjat dan bergerak dari satu lokasi ke satu lokasi dengan lancar namun dia masih lagi terikat dengan hukum alam; tidak mampu menentang graviti.

Bagi kanak-kanak generasi 80-an dan 90-an, pengalaman menconteng muka dengan warna poster bagi mendapatkan corak belang tarung memang pengalaman yang tak boleh dilupakan.

Persoalannya di sini dari mana datang inspirasi belang tarung yang digunakan dalam komik popular Hong Kong, 'Sea Tiger' atau lebih dikenali dengan judul 'Pendekar Laut' di Malaysia?

Apa yang unik, teknik serupa juga menjadi salah satu elemen penting dalam siri komik Jepun 'Naruto', di mana setiap peringkat hikmat beberapa watak utama; akan memaparkan corak-corak unik yang berbeza pada wajah watak tersebut.

Adakah paparan corak-corak unik ini datang daripada budaya Jepun dan Hong Kong sendiri ataupun sebenarnya dipinjam daripada budaya masyarakat luar, seperti suku-suku etnik Afrika dan etnik Maori yang gemar mencacah atau mewarnakan wajah.


Bagaimana Lebanon Jatuh Ke Dalam Perangkap Hiperinflasi

Masalah huru-hara yang sedang melanda negara Lebanon disebabkan oleh ketidak puasan hati masyarakat mereka terhadap kerajaan, semakin hari nampaknya semakin buruk.

Ditambah pula dengan insiden letupan akibat kecuaian dalam pengendalian simpanan bahan mudah meletup yang disita oleh kerajaan, sehingga mengakibatkan letupan besar yang menggegarkan ibu negara mereka Beirut, yang berlaku pada 4 Ogos 2020.

Disebalik apa yang sedang berlaku, satu isu yang sebenarnya telah melanda Lebanon untuk beberapa bulan adalah masalah inflasi yang telah mengakibatkan kos barangan di negara itu melonjak naik.

Sedarkah anda pada ketika ini, Lebanon merupakan negara Arab pertama jatuh ke dalam perangkap hiperinflasi?

Ketika artikel ini ditulis, di seluruh dunia hanya ada dua buah negara sahaja sedang bergelut dengan masalah hiperinflasi.

Yang pertama adalah Venezuela. Terbaru, adalah Lebanon. Secara ringkasnya, hiperinflasi adalah situasi di mana kadar inflasi sesebuah negara melebihi tahap 50% berbanding kadar normal sekitar 2 ke 3% setiap tahun.

Apabila timbul situasi hiperinflasi kepada ekonomi sesebuah negara, nilai matawang sebenar yang diniagakan dalam negara mula hilang nilainya menyebabkan berlakunya kenaikan automatik semua harga barangan - disebabkan oleh lonjakan besar-besaran pada keseluruhan nilai rantaian kos pengeluaran produk atau barangan yang ada.

Dalam sejarah, biasanya hiperinflasi wujud disebabkan oleh ketidak cekapan kerajaan mengawal ekonomi mereka.

Bagaimanapun ada juga pemerintah yang sengaja menggunakan hiperinflasi bagi memulihkan kembali ekonomi mereka ekoran kos lebih tinggi dikenakan kepada orang ramai, seperti yang dilakukan kerajaan Hungary dalam tempoh setahun dari Ogos 1945 sehinggalah bulan Julai 1946.

Bagaimanapun, masalah hiperinflasi yang berlaku di Lebanon dikatakan berlaku secara tidak sengaja - disebabkan oleh kegagalan langkah kerajaan mereka.

Kekukuhan matawang Lebanon sangat bergantung kepada nilai matawang US Dollar. Ini berikutan langkah kerajaan mereka menambat nilai matawang Lira kepada USD sejak tahun 1997 lagi.

Malangnya, kegagalan pengurusan sistem ekonomi Lebanon yang terlalu bergantung kepada import masuk serta kebergantungan kepada industri pelancongan menyebabkan ekonomi Lebanon tidak berkembang seperti yang dijangkakan.

Dengan lebih 80% barangan produk mereka diimport dari luar, kekurangan industri tempatan dalam menjana peluang pendapatan dan pekerjaan kepada masyarakat menyebabkan jurang ekonomi antara yang kaya dan miskin terlalu besar.

1% daripada penduduk Lebanon menguasai 25% pendapatan ekonomi negara mereka, menyebabkan keseimbangan agihan pendapatan di kalangan rakyat Lebanon berat sebelah.

Sekitar penghujung tahun 2019, permintaan ke atas matawang Lira mula menyusut disebabkan oleh kebimbangan orang ramai terhadap nilainya di masa hadapan. Ini menyebabkan ramai di kalangan rakyat Lebanon sendiri mula menukarkan wang mereka kepada USD, bagi melindungi nilainya.

Ini mengakibatkan nilai matawang tempatan menyusut nilainya. Tambatan nilai Lira kepada USD yang diisytihar pada kadar 1,507 = USD1 susut kepada 8,000 = USD1 dalam nilai pertukaran sebenar - walaupun tambatan masih dilaksanakan.

Situasi ini menandakan nilai sebenar matawang Lira telah menyusut sehingga 80% memulakan peningkatan kadar inflasi secara mendadak di negara tersebut.

Disebabkan oleh penurunan nilai matawang tempatan, kerajaan Lebanon cuba memperkenalkan beberapa langkah pengenalan cukai.

Kerajaan Lebanon mengumumkan pada bulan Oktober 2019 cadangan pengenalan cukai terhadap panggilan menerusi aplikasi Whatsapp, Facebook Messenger dan Apple Facetime, berura-ura mahu mengenakan caj sebanyak RM0.83 sehari untuk semua pengguna aplikasi tersebut yang melakukan panggilan.

Pengumuman itu dianggap sebagai pencetus bermulanya tunjuk perasaan besar-besaran anti kerajaan, yang sebenarnya berpunca daripada rasa marah orang ramai terhadap nilai matawang mereka yang semakin mengecil.

Kesan inflasi yang dirasai menyumbang kepada kehilangan peluang pekerjaan, kesukaran untuk mendapatkan bahan keperluan dan kos sara hidup yang semakin tinggi.

Pada bulan Mac 2020, kerajaan Lebanon mengumumkan kegagalan mereka untuk menjelaskan bon hutang negara buat kali pertama sebanyak RM4.98 billion keseluruhannya. Nilai hutang negara tersebut berada pada kadar 127% daripada pendapatan sebenar negara.

Kadar inflasi Lebanon mula melonjak ke tahap 20% bulan ke bulan, sebelum diisytiharkan mencecah garis ukur 50% pada penghujung bulan Julai 2020 - menandakan Lebanon telah jatuh dalam hiperinflasi.

Pada bulan Julai 2019, kadar inflasi negara mereka hanya pada kadar 2.9%.

Dalam tempoh 8 bulan kebelakangan ini, harga barangan melonjak naik menyebabkan jurang ekonomi antara masyarakat punah. Lebanon kini tiada golongan pertengahan, hanya ada golongan berpendapatan rendah serta miskin, dengan golongan berpendapatan tinggi.

Harga pakaian dan kasut naik 345%. Bijirin sarapan pagi mencecah harga RM165 sekotak. Stok-stok barangan di kedai dan pasaraya tidak dapat diisi semula, disebabkan oleh ketidak mampuan pekedai membelinya.

Barangan seperti beras, tepung dan roti agak sukar diperolehi. Jika ada, harganya sudah tentulah agak tinggi dan di luar kemampuan orang kebanyakan. Secara purata, kos produk makanan di Lebanon naik 141% berbanding tahun lepas.

Apa yang menyedihkan, ramalan pengkaji ekonomi meramal bahawa separuh daripada populasi Lebanon bakal jatuh ke dalam perangkap kemiskinan, serta ketiadaan akses ke atas bahan-bahan makanan asas pada penghujung tahun ini.

Tiga bahan utama iaitu petrol, gandum dan ubat-ubatan masih lagi diimport masuk pada kadar tambatan rasmi serta disubsidikan, namun diramalkan hanya mampu bertahan sehingga bulan November 2020 - sebelum subsidi itu dijangka ditarik balik bagi membantu sumber dana kerajaan.

Apa yang berlaku kepada Lebanon ketika ini adalah masalah yang boleh berlaku kepada mana-mana negara yang gagal membangunkan industri sendiri, sehingga terlalu bergantung kepada import masuk majoriti produk bagi kegunaan tempatan.

Kami doakan agar rakyat Lebanon bertahan dalam menghadapi krisis besar ini.

Lebanon’s hyperinflation: Cereal can cost $40 at the official exchange rate


Negara Yang Diramal Kehilangan Jumlah Populasi Paling Teruk

Pertambahan populasi merupakan satu faktor asas yang sangat penting dalam sektor ekonomi moden.

Ini kerana hanya dengan berlakunya peningkatan jumlah individu dalam sesebuah masyarakat atau negara, sistem ekonomi negara itu dapat diperkembangkan menerusi peningkatan permintaan, pertambahan tenaga kerja serta jumlah pasaran yang ada.

Oleh kerana kita lebih sibuk membincangkan berkenaan masalah berlakunya pertambahan populasi, telah menyebabkan kita jarang sekali membicarakan masalah yang dihadapi sesetengah negara ketika ini.

Seandainya faktor-faktor luaran seperti peperangan atau masalah masyarakat diketepikan, faktor utama yang dikatakan menjadi penyumbang kepada masalah penyusutan populasi bumi berpunca daripada perubahan cara hidup kita sendiri.

Golongan wanita semakin lama semakin jarang mengandung dan melahirkan anak!

Pola ini kekal sejak dekad 1950-an apabila golongan wanita zaman tersebut mempunyai purata 4.7 orang anak untuk setiap wanita, sebelum kadar itu turun mendadak kepada 2.4 bagi tahun 2017.

Kajian yang dijalankan oleh kumpulan penyelidik dari School of Medicice University of Washington menganggarkan kadar itu akan turun kepada 1.7 orang anak bagi setiap wanita, pada tahun 2100.

Kumpulan penyelidik tersebut meramal bahawa populasi bumi akan mencapai kemuncak sekitar tahun 2064, mencecah 9.7 billion orang sebelum turun kepada 8.8 billion 36 tahun selepas itu.

Pola penyusutan itu diramalkan akan berkekalan disebabkan oleh kegagalan umat manusia untuk terus mengekalkan kadar 2.1 orang anak bagi setiap wanita, yang diambil sebagai nilai optimum dalam memastikan populasi bumi terus berkembang.

Faktor utama yang menyumbang kepada perubahan sikap wanita memilih untuk mempunyai lebih rendah jumlah anak, dipercayai berpunca daripada perubahan tahap pendidikan ke atas golongan wanita sendiri.

Disebabkan oleh pendidikan yang lebih baik membawa kepada peluang karier yang lebih besar, kaum wanita diramal akan melambatkan lagi usia perkahwinan mereka serta usia menimang anak kali pertama.

Walaupun kadar kelahiran diramal akan menjadi lebih rendah, purata jangka hayat manusia dijangka akan menjadi lebih panjang - menyumbang kepada peningkatan golongan warga tua yang meningkat tahun ke tahun.

Golongan berusia 80 tahun ke atas diramal akan bertambah daripada 144 juta pada tahun 2017, kepada 866 juta dalam tahun 2100.

Ramalan ini dibuat berdasarkan pola kelahiran dan kematian yang berlaku sejak 1950-an. Pada dekad tersebut, 25 kelahiran baru berlaku bagi setiap seorang individu yang mencecah usia 80 tahun.

Angka itu menurun pada zaman kita kepada 7 kelahiran baru untuk setiap individu mencapai usia lebih 80 tahun. Dalam tahun 2100 pula, diramal untuk setiap seorang individu yang hidup sehingga 80 tahun, hanya satu kelahiran diramal akan berlaku.

Lebih malang bagi kanak-kanak di masa hadapan; mereka besar kemungkinan akan sukar membuat kawan kerana jumlah kanak-kanak setiap tahun juga diramal akan menyusut secara konsisten.

Salah satu perkara yang akan memberikan kesan terbesar kepada ekonomi adalah ketiadaan tenaga kerja yang sesuai dan ini diramal akan berlaku mengubah rentak ekonomi dunia, sekiranya situasi sekarang kekal.

Golongan boleh kerja yang dikategorikan berusia di antara 20 ke 64 tahun diramalkan akan berkurangan dengan konsisten dari tahun 2017 sehinggalah 2100.

Satu ramalan yang dibuat kumpulan penyelidik adalah bagaimana jumlah populasi bakal menjadi faktor utama yang menyumbang kepada status negara yang menguasai ekonomi dunia.

India diramal akan menjadi salah satu kuasa penting dunia pada tahun 2100 disebabkan oleh bilangan tenaga kerja dimiliki paling ramai, diikuti oleh Nigeria, China dan seterusnya Amerika Syarikat.

Antara negara lain yang dijangka mengalami kesan positif perubahan populasi dunia adalah Australia serta negara haram Israel. Kedua-dua buah negara diramal akan terus mendapat kemasukan migran dari negara luar yang menyumbang kepada kekukuhan sektor industri di dua negara itu walaupun jumlah populasi mereka semakin menyusut.

Hasil daripada kajian yang dijalankan, 23 buah negara dijangka bakal mengalami penyusutan populasi paling ketara tinggal hanya 50% daripada jumlah populasi sekarang pada tahun 2100.

Antara negara dalam kategori ini adalah Jepun, Thailand, Sepanyol dan Ukraine. Bagaimana dengan negara kita?

Data ramalan melibatkan Malaysia dilaporkan bahawa populasi negara kita akan bertambah dari 33 juta yang ada ketika ini dan mencapai kemuncak pertambahan populasi pada tahun 2070.

Dianggarkan ketika itu populasi negara kita bakal mencecah 44.19 juta orang penduduk sebelum faktor-faktor yang diterangkan di atas mula menyumbang kepada penyusutan jumlah penduduk negara kita.

Di kalangan negara Asia, Jepun bakal menjadi negara paling terkesan dari segi populasi penduduk disebabkan oleh faktor kelahiran yang rendah serta pertambahan populasi tua dalam masyarakat mereka. Ketika ini, populasi Jepun diramal akan turun sebanyak 16.3% pada tahun 2050 seandainya kondisi serupa terus kekal.

Negara benua Afrika diramal akan melawan trend penyusutan populasi dunia, dengan Nigeria bakal mendapat faedah terbesar penambahan populasi.

Negara itu diramal akan mengalami pertambahan hampir 4 kali ganda daripada 207 juta orang dalam tahun 2017 kepada 791 orang dalam tahun 2100, meletakkan mereka dan India sebagai dua kuasa besar ekonomi dunia di masa hadapan.

Nota : Perlu diperjelaskan, semua ini adalah ramalan berdasarkan kepada statistik sedia ada, belum mengambil kira faktor luaran seperti risiko perang, bencana dan sebagainya.

Fertility, mortality, migration, and population scenarios for 195 countries and territories from 2017 to 2100: a forecasting analysis for the Global Burden of Disease Study


5 Pemimpin Tinggi Dunia Yang Langgar Arahan Perintah Kawalan Pergerakan

Perintah berkurung atau perintah kawalan pergerakan disebabkan oleh pandemik COVID-19 mungkin adalah pelanggaran hak asasi manusia dan kebebasan sivil yang dialami oleh seluruh dunia.

Perhimpunan awam dan tertutup, upacara kegamaan dan menghirup udara segar tidak dibenarkan, dengan alasan untuk kepentingan kesihatan orang awam.

Walaupun begitu, ramai di kalangan pemimpin negara yang dilihat melanggar arahan mereka sendiri oleh sebab-sebab yang remeh.

Kejadian seperti ini bukan sahaja berlaku secara berleluasa di Malaysia, tetapi juga di seluruh dunia yang mana menjadi satu teladan buruk yang akan diikuti oleh orang awam.

iluminasi.com kongsikan 5 contoh mentaliti pemimpin yang mahu orang awam menurut perintah mereka sendiri tetapi tidak mematuhinya.

Doug Ford adalah pemimpin wilayah Ontario di Kanada dan dilihatkan sebagai "juara" penjarakan sosial.

Beliau digubal langkah-langkah yang ketat di wilayah itu, menggelarkan penunjuk perasaan sebagai "Yahoo," dan memecat ahli-ahli partinya yang tidak bersetuju terhadap langkah-langkah autoritarian beliau.

Salah satu daripada tindakannya adalah mengharamkan melarang perjumpaan tertutup yang melibatkan lebih daripada lima orang.

Walau bagaimanapun, pada 11 Mei 2020, Doug mengaku bahawa beliau dan isteri telah mengadakan perjumpaan keluarga di rumah mereka yang melebihi had perjumpaan tertutup.

Doug menegaskan bahawa penjarakan sosial dikekalkan setiap masa ketika perjumpaan. Dan walaupun begitu, Doug tidak mengubah pendiriannya mengenai penjarakan sosial.

Semasa sidang media, Doug terus menggunakan nama-nama ejekan yang tidak matang bagi melabel mereka yang mengunjungi ahli keluarga, walaupun dalam masa yang sama beliau melakukan kesalahan tersebut.

Dominic Cummings adalah penasihat kanan Perdana Menteri United Kingdom iaitu Boris Johnson.

Dalam kes ini, beliau telah melakukan perjalanan jarak jauh sejauh 420 kilometer untuk menghantar anaknya di rumah ibu bapanya, selepas isterinya menunjukkan gejala-gejala COVID-19.

Peraturan perintah kawalan pergerakan UK menyatakan bahawa seseorang itu tidak boleh bertemu dengan individu lain di luar rumah mereka.

Juga, seseorang daripada isi rumah di mana salah seorang daripada mereka menunjukkan gejala COVID-19 perlu mengasingkan diri untuk tempoh 14 hari.

Apabila perkara ini diketahui oleh orang awam, rakyat UK meminta agar Dominic meletakkan jawatan.

Walaupun tujuan Dominic adalah untuk melindungi anaknya daripada virus ini, namun kerajaannya sendiri menyusahkan ibu bapa yang lain yang berada dalam situasi yang sama ketika perintah berkurung berlangsung.

Austria adalah negara kedua yang mengenakan perintah berkurung selepas Itali akibat COVID-19. Austria juga merupakan antara negara Eropah pertama yang mengangkat sekatan ini dengan membenarkan pembukaan semula restoran, perniagaan kecil dan taman-taman tetapi sehingga 11 malam sahaja.

Pada 23 Mei 2020, ketika keluar makan di sebuah restoran di Vienna, Presiden Austria iaitu Alexander Van der Bellen dan isterinya masih tidak pulang selepas jam 11 malam dan terpaksa ditegur oleh polis agar meninggalkan tempat berkenaan.

Alexander memohon maaf atas kesalahan tersebut dan bertanggungjawab sepenuhnya atas tindakan itu. Beliau juga berkata akan membayar denda yang dikenakan oleh pemilik restoran tersebut.

Pada awal April 2020, hampir semua pemimpin Kanada, termasuklah Perdana Menteri Justin Trudeau menyuruh orang ramai untuk tidak bertemu dengan keluarga mereka semasa cuti Easter yang bakal menjelang.

Untuk Easter 2020, Justin memutuskan untuk meninggalkan rumahnya di Ottawa, dan pergi ke rumah percutiannya di Tasik Harrington, Quebec.

Pada ketika itu, perjalanan yang tidak penting diharamkan dan perjalanan di antara wilayah tertakluk kepada pelbagai sekatan.

Malah, pihak berkuasa Quebec melakukan rondaan untuk mencegah mereka yang melakukan perjalanan atas tujuan rekreasi daripada memasuki wilayah tersebut.

Justin enggan memohon maaf dan menegaskan bahawa perjalanan tersebut adalah untuk kebaikan anak-anaknya. Justin juga mendakwa bahawa beliau adalah pekerja penting kerana jawatan sebagai Perdana Menteri.

Namun oleh kerana beliau tidak bekerja pada ketika itu, pembelaan diri tersebut dilihatkan sebagai sangat lemah.

Patrick Brown adalah datuk bandar Brampton, sebuah bandar pinggir bandar di Greater Toronto dengan jumlah penduduk sekitar 600,000.

Brampton meluluskan antara undang-undang kecil yang paling ketat di Kanada, dengan mewajibkan pemakaian pelitup muka, mengenakan denda yang tinggi dan menggalakkan orang ramai untuk menghubungi polis jika melihat sesiapa melanggar perintah ini.

Akan tetapi, Patrick sendiri yang tidak mematuhi undang-undang yang dilaksanakan.

Pada 8 Ogos 2020, selepas mendapat tahu bahawa datuk bandar Brampton akan bermain perlawanan hoki haram, para wartawan bergegas ke arena hoki awam di Brampton dan melihat sama ada beliau akan muncul.

Tak lama kemudian, Patrick muncul di arena tersebut tanpa memakai pelitup muka dan membawa beg hoki yang tertulis namanya.

Ketika ditemui, Patrick mendakwa bahawa beliau hanya memeriksa arena tersebut dan kemudiannya bergegas ke kereta lalu memecut tanpa menjawab soalan wartawan.

Patrick kemudiannya memuat naik status di Twitter mengatakan bahawa beliau menjadi mangsa berita palsu dan pada masa yang sama, undang-undang kecil Brampton dikemaskini bagi membenarkan perlawanan hoki, padahal ia telah diharamkan sebelum itu.

Tindakan ini membawa kepada orang ramai meminta siasatan etika terhadap Patrick namun tiada satu pun yang dibuat secara rasmi.


4 Negara Yang Lagu Kebangsaannya Tiada Senikata

Seronok bukan menyanyikan lagu kebangsaan negara kita. Seolah-olah ada satu semangat yang meresapi diri, membuatkan kita rasa bangga dengan apa yang kita ada.

Pernah tak anda membayangkan perbezaannya seandainya 'Negaraku' tidak mempunyai lirik untuk dinyanyikan, sebaliknya hanya dibentuk dengan melodi semata-mata? Pasti agak aneh juga perasaannya.

Begitulah situasi rakyat empat buah negara di mana lagu kebangsaan mereka hanya mempunyai melodi, tanpa mempunyai senikata atau lirik mewakilinya.

San Marino adalah sebuah negara kecil yang terletak dalam negara Itali, yang hanya mempunyai keluasan 61 km persegi dengan 33 ribu orang populasi.

Lagu kebangsaan negara itu yang dikenali dengan nama 'Inno Nazionale della Repubblica' atau Lagu Kebangsaan Republik San Marino, dicipta pada tahun 1894 oleh Frederico Consolo - seorang pemuzik yang berbakat dalam instrumen biola.

Secara rasmi, Inno Nazionale della Repubblica tidak mempunyai lirik, menggunakan gabungan instrumen pelbagai bagi menhasilkan melodi.

Bagaimanapun itu tidak menghalang seorang penulis bernama Giosue Carducci mencipta lirik tidak rasmi bagi mengiringi lagu kebangsaan San Marino, namun versi instrumentalnya kekal sebagai versi rasmi.

Pada 12 Mac 2008, kerajaan Kosovo membuka penyertaan kepada mana-mana komposer berminat untuk menyertai pertandingan mencipta lagu kebangsaan mereka. Pemenang akan memenangi hadiah wang tunai berjumlah RM49,000. Fuh, lumayan!

Disebabkan oleh populasi di Kosovo yang dikuasai orang Albania sebagai majoriti dengan etnik Serbia sebagai kumpulan kedua terbesar, masalah pemilihan bahasa yang sesuai untuk digunakan dalam lagu tersebut akan menimbulkan isu.

Jadi jawatan kuasa pertandingan mengumumkan sejak mula lirik boleh disertakan dalam karya, tetapi akan dipadamkan dalam versi rasminya kelak.

Melodi yang dihasilkan komposer Mendi Mengjiqi terpilih sebagai pemenang, melalui undian dalam parlimen. Lagu yang diberikan judul 'Himni i Republikës së Kosovës' (lagu kebangsaan Republik Kosovo) mendapat 72 undian.

Sehingga ke hari ini banyak pihak mengkritik pemilihan lagu tanpa lirik sebagai lagu kebangsaan Kosovo, kerana mereka percaya ketiadaan lirik menyebabkan penyatuan identiti orang Kosovo menjadi lebih sukar.

Negara Bosnia Herzegovina menjadi antara negara yang disyaratkan untuk memiliki lagu kebangsaan tanpa lirik, selepas perjanjian bagi menamatkan Perang Bosnia pada tahun 1995 memerlukan negara itu tidak mengutamakan mana-mana etnik dalam perlembagaan negara mereka.

Atas sebab itulah lagu kebangsaan negara tersebut dicipta sejak mula tanpa lirik, oleh komposer bernama Dusan Sestic. Pengisytiharan lagu tersebut sebagai lagu rasmi Bosnia Herzegovina dilakukan pada tahun 1999.

Secara am etnik Bosnia menyukainya, etnik Croat bersikap neutral sementara masyarakat etnik Serbia yang ada bukan setakat membenci lagu tersebut malahan langsung tidak menghormatinya.

Usaha untuk memasukkan lirik secara rasmi ke dalam 'Intermeco' sudah beberapa kali diusulkan di parlimen negara mereka namun kegagalan mendapatkan sokongan mencukupi menghalang usaha yang dijalankan.

Turut dikenali dengan nama 'La Marcha Granadera', lagu kebangsaan negara Sepanyol merupakan lagu kebangsaan tanpa lirik paling awal pernah dihasilkan.

'Marcha Real' dicipta pada tahun 1761 oleh seorang komposer bernama Manuel de Espinosa de los Monteros sebelum dua orang komposer lain mengubahnya kepada bentuk orkestra yang ada.

Raja Charles III pada tahun 1770 mengisytiharkan 'Marcha Real' sebagai lagu rasmi kawad tentera, mempopularkan lagu tersebut di kalangan orang awam. Lagu tersebut akhirnya jadi sinonim dengan masyarakat Sepanyol dan terus diangkat sebagai lagu rasmi negara mereka.

Beberapa cubaan mengadunkan lirik ke dalam 'Marcha Real' tidak berkekalan lama.

Cubaan terbaru berlaku pada tahun 2008 namun lirik yang terpilih hasil daripada satu pertandingan dibuka kepada orang awam dikritik isinya, menyebabkan lirik itu digugurkan selepas 5 hari diangkat sebagai lirik rasmi lagu negara mereka.

Berbeza dengan Kosovo dan Bosnia Herzegovina yang berdepan masalah perbalahan etnik sehinggakan memilih untuk tidak menyertakan seni kata dalam lagu kebangsaan mereka; Afrika Selatan berbeza pula kisahnya.

Disebabkan oleh pecahan etnik yang terlalu besar, lagu kebangsaan Afrika Selatan yang dikenali sebagai 'Nkosi Sikelel iAfrika' (Tuhan merahmati Afrika) menggunakan lima bahasa berbeza di dalamnya secara rasmi.

Setiap rangkap berbeza akan dinyanyikan mengikut lima bahasa rasmi utama (daripada 11) yang ada iaitu Xhosa, Zulu, Sesotho dan Afrikaans sebelum diakhiri dalam bahasa Inggeris.

'Nkosi Sikelel iAfrika' dicipta pada tahun 1897 tetapi hanya diangkat sebagai lagu kebangsaan Afrika Selatan pada tahun 1997, 100 tahun kemudiannya.

Asalnya, lagu tersebut merupakan lagu yang dinyanyikan oleh kumpulan gereja bagi membantah gerakan rejim apartaid yang menguasai masyarakat mereka.

Sehingga kini, semua rakyat Afrika Selatan akan menyanyikan lagu kebangsaan mereka dalam 5 bahasa setiap kali berlangsungnya sebarang bentuk acara kemasyarakatan.

Mungkin itu adalah langkah yang patut dicontohi Kosovo dan Bosnia.


5 Individu Yang Terselamat Jatuh Dari Langit

Jatuh katil adalah sesuatu yang agak menyakitkan mereka yang pernah mengalaminya walaupun jarak jatuhan kita tak sampai dua kaki.

Bagaimana pula seandainya anda jatuh dari pesawat yang sedang terbang di udara? Agaknya bagaimanalah rasa kesakitan yang akan melanda kita ya?

Tetapi tahukah anda dalam sejarah, memang ada individu-individu yang jatuh dari tempat tinggi terselamat, walaupun mendarat tanpa bantuan payung terjun. Berikut adalah lima individu yang selamat serta rekod jarak jatuhan mereka.

Individu paling terkenal dalam senarai ini, nama Bear Grylls pasti dikenali peminat aktiviti lasak.

Seorang pengacara yang terkenal dengan aktiviti-aktiviti ekstrimnya, Bear merupakan antara individu yang terselamat dalam jarak jatuhan tinggi tanpa bantuan payung terjun.

Karier beliau dalam tentera British berakhir dalam insiden tahun 1996, selepas satu sesi latihan terjunan dengan bantuan payung terjun berakhir tragedi. Sesi latihan yang diadakan di Zambia menyaksikan payung terjun Bear tidak terbuka dan beliau jatuh dari ketinggian 4,900 meter.

Bear jatuh terhempas ke bumi, meretakkan 3 tulang belakang menghilangkan kelayakan beliau untuk terus menjadi anggota elit tentera British.

Seorang petani, Nicholas Alkemade yang lahir pada tahun 1922 memilih untuk menyertai angkatan tentera Britain ketika perang dunia kedua bermula. Dia menamatkan latihan dan mula bertugas sebagai penembak bersama Skuadron RAF115.

Selepas berjaya menamatkan operasi pengeboman di Berlin pada 22 Mei 1944, pesawat yang dinaiki Nicholas ditembak menyebabkan badannya mula terbakar.

Nicholas yang ketika itu masih mengawal turet gagal menyelamatkan payung terjun daripada dibakar memaksa dia sendiri yang pada ketika itu sudah mula dijilat api, terjun dari ketinggian hampir 6 kilometer.

Pengsan, Nicholas membuka matanya 3 jam kemudian dalam sebuah hutan dikelilingi oleh salji tebal. Nasibnya baik kerana dia jatuh di atas kawanan pokok pain muda yang menyerap impak kejatuhannya.

Patah kaki tidak dapat berjalan, Nicholas membunyikan wisel untuk menarik perhatian sebelum diselamatkan/ditangkap pasukan Gestapo Jerman yang pada awalnya langsung tidak percaya kisahnya. Hanya selepas siasatan dilakukan, terbukti kisah ajaib Nicholas benar-benar berlaku.

Nicholas selamat menjalani kehidupan biasa selepas itu dan meninggal dunia pada 22 Jun 1987 ketika berusia 64 tahun.

Tanggal bulan Januari tahun 1943, tentera Amerika Syarikat mengarahkan pesawat B-17 milik mereka mengebom beberapa lokasi yang dikuasai tentera Jerman yang terletak di Perancis.

Pesawat itu yang membawa Sarjan Alan Magee ditembak musuh dan mula terbakar, menyebabkan kesemua petugas terpaksa melompat keluar. Alan yang cemas, gagal mengenakan payung terjun sebelum terjun begitu saja pada ketinggian 6,700 meter.

Dia hanya sempat berdoa sebelum pengsan, jatuh ke bumbung kaca sebuah stesen keretapi, tersangkut pada bahagian wayar keluli yang digunakan sebagai struktur penyokong siling bangunan tersebut.

Ironinya - dia diselamatkan oleh tentera Jerman yang bertindak pantas menghantar dia untuk mendapatkan rawatan daripada doktor perubatan Jerman. Alan mengalami kecederaan patah kaki kanan serta beberapa kecederaan lain - layak dikatakan paling ringan dalam senarai artikel ini.

Ivan Chisov merupakan seorang anggota tentera berpangkat Leftenan yang bertugas sebagai jurunavigasi pesawat pengebom milik tentera Soviet.

Pada bulan Januari tahun 1942, pesawat yang dinaikinya diserang oleh tentera Jerman memaksa kesemua anak kapal menyelamatkan diri sebelum terhempas termasuklah Ivan.

Dengan payung terjun di belakang, Ivan merancang untuk melambatkan bukaan payung bagi mengelakkan dirinya dikesan namun tekanan udara menyebabkan dia hilang kesedaran diri - mengakibatkan dia jatuh begitu saja dari jarak 7,000 meter dari permukaan tanah.

Dalam keadaan pengsan Ivan jatuh, ditemui masih hidup dengan kecederaan teruk pada bahagian tulang belakang dan pinggang. Selepas pulih daripada rawatan, Ivan mahu kembali bertugas di medan perang namun tentera Soviet menukarkan dia ke jawatan jurulatih navigasi.

Ivan meninggal dunia pada tahun 1986 pada usia 70 tahun.

Seorang peramugari yang cantik, Vesna Vulovic yang pada ketika kejadian berusia 22 tahun memegang rekod dunia sebagai manusia yang terselamat jatuh daripada jarak kejatuhan paling tinggi.

Dia merupakan satu-satunya individu yang terselamat dalam insiden sabotaj sehingga mengakibatkan letupan pesawat JAT Flight 367 berlaku pada 26 Januari 1972. Apa yang menarik berkenaan kisah ini, Vesna sepatutnya tidak bertugas dalam penerbangan tersebut yang berlepas dari Sweden ke Serbia.

Letupan yang berlaku disebabkan oleh bom yang disembunyikan dalam bagasi yang berjaya diseludup masuk, mengakibatkan kapal terbang itu patah tiga mengorbankan kesemua anak kapal dan penumpang kecuali Vesna.

Dia jatuh pada ketinggian 10,150-10,160 meter, patah tulang bekalang, tempurung kepalanya retak, patah kedua-dua kaki dan lumpuh di bahagian pinggang ke bawah.

Koma selama 27 hari dan menerima rawatan selama 16 bulan, Vesna berterima kasih kepada individu yang menemuinya yang tahu selok belok rawatan kecemasan yang menyelamatkan nyawanya.

Usia Vesna panjang. Dia meninggal dunia ketika berusia 66 tahun pada 23 Disember 2016, sempat meneruskan karier sebagai petugas pejabat syarikat penerbangan sama dan berjaya memulihkan fungsi kakinya serta masih tidak takut untuk menaiki pesawat.


Kisah Jepun Sebagai Negara Tanpa Angkatan Tentera

Salah satu sejarah hitam yang menjadi topik utama dalam pendidikan negara kita, adalah berkenaan era penjajahan Jepun di Tanah Melayu.

Kemaraan tentera Jepun ketika itu yang hadir dengan basikal berjaya mengusir keluar British sehinggakan mereka berjaya mengambil alih pentadbiran negara kita beberapa tahun, memperkenalkan perubahan drastik yang hampir mengubah bentuk masyarakat kita.

Digeruni, nama seperti Jeneral Yamashita terus disebut sebagai antara individu kejam tentera Jepun mengakibatkan pertumpahan darah di kalangan masyarakat kita.

Tetapi sedarkah anda, dari segi undang-undang Jepun sendiri sekarang - negara Jepun tidak boleh mempunyai angkatan tentera?

Tentera Jepun gah satu ketika dahulu namun selepas tewas dalam perang dunia kedua, kegagahan Jepun akhirnya dilemahkan melalui usahasama tiga negara iaitu Amerika Syarikat (USA), United Kingdom (UK) dan Republik of China (ROC).

Melalui deklarasi yang dinamakan sebagai Deklarasi Potsdam atau 'Procalamation Defining Terms for Japanese Surrender', Presiden USA Harry Truman pada tahun 1945 menggariskan tawaran ke atas kerajaan Jepun, sekiranya mereka menyerah kalah secara rasmi.

Deklarasi itu yang diterima oleh kerajaan Jepun membolehkan pihak luar menulis semula perlembagaan negara Jepun, bagi menggantikan perlembagaan asal negara tersebut iaitu Perlembagaan Meiji yang berjaya dimansuhkan pada tahun 1946.

Perlembagaan baru Jepun diisytihar berkuatkuasa bermula 3 Mei 1947 mengandungi 103 artikel keseluruhannya.

Bagi memastikan ancaman tentera Jepun berjaya dikendurkan, salah satu artikel utama yang menyentuh berkenaan bidang ketenteraan iaitu Artikel 9 Perlembagaan Jepun digubal.

Melalui Artikel 9 inilah kerajaan Amerika Syarikat sehingga ke hari ini campur tangan/bekerjasama dengan Jepun dari segi bidang ketenteraan.

Dalam artikel 9 Jepun, dinyatakan bahawa Jepun sebagai sebuah negara tidak lagi akan melibatkan diri dalam mana-mana peperangan atau menyertai kempen peperangan, bagi menyelesaikan pertikaian berstatus antarabangsa yang timbul.

Lebih penting, artikel 9 itu juga menyebut bahawa bermula daripada tarikh pengisytiharan perlembagaan baru Jepun; Jepun selepas ini tidak lagi akan mengendali atau mengelolakan apa saja bentuk angkatan baik di darat, laut dan udara yang membawa sentimen perang.

Ini bermakna bermula pada tahun 1947, angkatan perang Jepun telah pun dibubarkan secara rasmi, hanya dilindungi oleh tentera Amerika Syarikat.

Bagi melindungi kepentingan mereka di Jepun, USA serta Jepun bersetuju untuk menandatangani Perjanjian Keselamatan 1951 yang menyerahkan sepenuhnya hak untuk USA mempertahankan Jepun.

Sebagai balasan, Jepun bersetuju untuk tidak menjalinkan kerjasama dengan mana-mana angkatan tentera dunia luar sebelum mendapat persetujuan USA. Selain itu Jepun juga bersetuju menempatkan pengkalan tentera USA di negara mereka serta menanggung kos pengkalan tersebut sepenuhnya.

Bagaimanapun disebabkan tercetusnya perang saudara Korea pada era 1950-an yang turut sama disokong China dan Soviet, menyebabkan Amerika Syarikat dan kerajaan Jepun menyemak semula artikel 9 tersebut - bimbang sekiranya Jepun dicerobohi kerana tentera USA yang ditempatkan di Jepun terpaksa dikerahkan keluar berperang.

Kerajaan Jepun membuka keanggotaan unit polis simpanan pada tahun 1950 sebelum diperkembangkan kepada unit peronda pantai pada tahun 1952.

Menyedari usaha yang dijalankan masih tidak memadai, kerajaan Jepun dan Amerika Syarikat bersetuju untuk memperkenalkan akta Angkatan Pertahanan Diri 1954, bagi membolehkan orang awam menyertai pasukan keselamatan awam Japan Self Defense Force (JSDF) bukan sebagai anggota tentera - sebaliknya sebagai seorang petugas keselamatan yang dilindungi di bawah undang-undang sivil.

Dibahagikan kepada tiga kumpulan iaitu Pasukan Pertahanan Darat (GSDF), Pasukan Pertahanan Maritim (MSDF) dan Pasukan Pertahanan Udara (ASDF), pada mulanya ketiga-tiga agensi ini bermula dalam skala kecil sahaja.

Sehinggalah kerajaan Jepun mula melancarkan pembesaran pasukan pertahanan mereka pada tahun 1976, bagi membolehkan ketiga-tiganya mempunyai kebolehan untuk mempertahankan diri dalam serangan skala sederhana - ekoran daripada aktiviti Soviet ketika itu yang dilihat berani memasuki beberapa kepulauan di sekitar Hokkaido.

Dalam tahun yang sama, kerajaan Jepun melancarkan Program Pelan Pertahanan Negara 1976, bagi menggariskan panduan dan sekatan yang diboleh atau dianggap larangan dalam memantau gerakan pertahanan negara mereka.

Badan pertahanan Jepun mengalami perkembangan pesat tahun ke tahun, walaupun banyak pihak menganggap tindakan itu tidak selari dengan perlembagaan negara mereka sendiri, apatah lagi masyarakat Jepun sendiri secara majoritinya berpegang kepada sentimen anti ketenteraan.

Demi menjaga sokongan, kerajaan Jepun memperkenalkan had siling perbelanjaan pertahanan mereka dihadkan hanya 1% daripada keseluruhan bajet negara setiap tahun. Namun tindakan ini tetap dilihat tidak selari dengan pandangan orang ramai.

Disebabkan oleh sentimen buruk orang ramai, kerajaan Jepun mula giat menggunakan GSDF, MSDF dan ASDF untuk tujuan-tujuan amal seperti membantu mangsa bencana dan kebajikan - tanpa melibatkan diri dalam sebarang bentuk aktiviti peperangan.

Langkah itu dilihat berjaya melembutkan hati masyarakat Jepun untuk sekurang-kurangnya menerima kewujudan tiga agensi tersebut walaupun atas kertas ketiganya boleh dikatakan tidak sah.

Usaha untuk meminda perlembagaan bagi membolehkan Artikel 9 mengiktiraf kewujudan pasukan pertahanan secara rasmi terus menjadi salah satu fokus utama Perdana Menteri Jepun ketika ini, Shinzo Abe.

Mempunyai pandangan bahawa Artikel 9 dipaksa oleh Amerika Syarikat ke atas Jepun bagi mengehadkan pengaruh ketenteraan Jepun sendiri, Abe meletakkan sasaran tahun 2021 sebagai tarikh akhir cubaan beliau, sebelum beliau perlu meletakkan jawatan.

Malang bagi Abe, sentimen masyarakat Jepun tetap kekal anti perang dan anti tentera. Dalam kaji selidik bulan Jun tahun 2020, hanya 29.9 peratus responden menyokong usaha beliau sementara 69 peratus membantah.

Lebih malang, pada 29 Ogos 2020 - Shinzo Abe meletakkan jawatannya akibat masalah kesihatan.


Fakta Hari Kebangsaan Seluruh Dunia : Negara Mana Tidak Menyambutnya?

Setiap kali tibanya bulan Ogos, negara kita Malaysia mula meriah untuk bersedia meraikan sambutan Hari Kemerdekaan yang kita sambut setiap 31 haribulan pada bulan tersebut.

Selain itu, kita juga mempunyai satu lagi sambutan iaitu sambutan Hari Malaysia yang berlangsung pada 16 September setiap tahun bagi merai penubuhan Persekutuan Malaysia. Jiran-jiran kita yang berdekatan juga turut sama mempunyai sambutan hampir serupa di negara mereka, pada tarikh yang berbeza.

Persoalannya di sini - ada tak negara yang langsung tak menyambut apa saja bentuk hari kemerdekaan atau kebangsaan negara mereka?

Kami ajukan satu soalan kepada anda - anda rasa lagi banyak negara menyambut hari kemerdekaan atau hari kebangsaan?

Jawapannya : lebih banyak negara di seluruh dunia meraikan sambutan hari kemerdekaan kerana banyak negara memegang status sebagai negara yang pernah  dijajah. Majoritinya adalah negara yang dijajah kuasa-kuasa Eropah lah!

48 buah negara menyambut kemerdekaan daripada Britain, 22 daripada Perancis, 19 daripada Sepanyol, 8 daripada Portugal dan Kesatuan Soviet sementara 5 daripada Empayar Uthmaniyah.

Negara selebihnya pula merdeka disebabkan bebas dalam situasi-situasi unik. Kami sebutkan beberapa contoh di bawah.

Selain penjajahan kuasa besar ada juga beberapa negara yang merdeka dalam situasi berbeza.

Antara negara yang merdeka tergolong dalam kumpulan ini seperti Singapura yang meraikan kemerdekaan daripada Malaysia, Namibia daripada Afrika Selatan, Bangladesh daripada Pakistan dan Korea Selatan daripada Jepun.

Ada tak negara yang berkongsi sambutan hari kemerdekaan sama dengan Malaysia? Ada! Kita berkongsi tarikh yang sama dengan dua buah negara lain iaitu Kyrgyzstan dan Trinidad & Tobago.

Kyrgystan bebas daripada cengkaman Kesatuan Soviet pada 31 Ogos 1991 sementara Trinidad & Tobago pula sama seperti kita, merdeka daripada penjajahan British pada 31 Ogos 1962.

Bagi negara-negara yang tidak dijajah kuasa kolonial atau kuasa lain, mereka mempunyai banyak sebab berbeza dalam meraikan apa yang diistilahkan sebagai Hari Kebangsaan.

Jepun misalnya menyambut Hari Kebangsaan setiap 11 Februari sempena penubuhan Jepun berdasarkan kepada hikayat Maharaja Jimmu.

Maharaja Jimmu dipercayai merupakan pengasas asal masyarakat Jepun sekitar tahun 660SM/BC. Bagaimanapun, tidak ada bukti kukuh menunjukkan legenda sejarah mereka ini benar.

Jiran kita Thailand menjadikan tarikh 5 Disember setiap tahun sebagai Hari Kebangsaan, sempena hari kelahiran Raja Bhumibol yang baru saja melepaskan takhta pada tahun 2016.

Kerajaan Thailand memilih agar tarikh itu dikekalkan sebagai sambutan hari kebangsaan walaupun telah berlaku penyerahan takhta mengekalkan sambutan tersebut serentak dengan Hari Bapa Nasional mereka.

Portugal pula menyambut sambutan Hari Portugal sebagai hari kebangsaan mereka. Berbeza dengan negara-negara lain, rakyat Portugal meraikan tarikh kematian sasterawan terkenal masyarakat mereka Luis de Camoes iaitu 10 Jun 1580.

Sambutan bagi meraikan tarikh kematian Camoes bermula semasa era pemerintahan Republik Kedua Portugal atau 'Estado Novo', diisytiharkan pada tahun 1944.

Camoes menjadi antara tokoh dalam sejarah yang berpengaruh besar membentuk identiti baru masyarakat Portugal melalui penulisannya dan namanya diangkat sebagai simbol masyarakat.

Oleh kerana tiada siapa mengetahui tarikh kelahiran beliau, tarikh kematiannya dijadikan tarikh sambutan Hari Portugal.

Di seluruh dunia, hanya dua negara sahaja yang tidak meraikan sebarang bentuk sambutan hari kebangsaan atau kemerdekaan secara rasmi. Yang pertama adalah Denmark yang meraikan Hari Perlembagaan Negara setiap 5 Jun.

Tarikh tersebut dipilih kerana perlembagaan negara Denmark berjaya dibentuk dua kali pada tarikh yang sama, sekali pada tahun 1849 dan pindaannya pada tahun 1953.

Sebuah lagi negara yang tiada hari kebangsaan adalah Britain sendiri, merujuk kepada United Kingdom khasnya.

Disebabkan oleh pembentukan United Kingdom yang disertai oleh beberapa buah negara berbeza - setiap satu negara di dalam gabungan tersebut tiada hari kebangsaan mereka; sebaliknya menyambut beberapa sambutan berbeza.

England meraikan Hari Santo George, Scotland meraikan Hari Santo Andrew, Wales menyambut Hari Santo David dan Ireland Utara memperingati Hari Santo Patrick.

Usaha untuk mencipta Hari Kebangsaan Britain sehingga kini gagal mencapai kata putus disebabkan oleh perbezaan pendapat, walaupun sudah banyak tarikh diusulkan bagi menyatukan sambutan kebangsaan mereka dalam satu hari.


7 Kepercayaan Karut Masyarakat Barat Yang Masih Wujud

Dalam masyarakat apa jua sekalipun di Malaysia ini, kita mungkin mempunyai petua atau ritual orang dulu-dulu yang sesetengahnya mungkin dianggap terlalu mengarut atau tahyul. Sebagai contoh, sekiranya kucing hitam melintas jalan mungkin bermakna nasib buruk bakal menimpa.

Jelas, dakwaan-dakwaan seperti ini tidak ada asasnya. Mungkin ramai yang tidak tahu, orang-orang Barat juga mempunyai kepercayaan-kepercayaan karut atau tahyul juga. Kali ini kami ingin berkongsi 7 daripadanya.

Setiap pemilk rumah biasanya mempunyai pilihan minat tersendiri untuk mewarnakan rumah mereka. Kebiasaannya, warna yang cerah menjadi pilihan kerana warna ini memantulkan cahaya dan haba dengan baik bagi memastikan rumah tidak panas.

Untuk memastikan rumah yang baru dibina dilindungi daripada "roh jahat"  yang mengancam kebahagiaan keluarga di dalam rumah tersebut, masyarakat di bahagian selatan Amerika Syarikat biasanya akan mengecat bahagian beranda dan siling rumah mereka dengan warna biru laut.

Dipercayai bahawa warna biru ini menangkis roh jahat ini daripada memasuki rumah kerana ia warna ini akan mengelirukan mereka untuk berfikir bahawa siling rumah tersebut adalah air. Sebilangan pemilik rumah juga memilih mengecat jendela dan bingkai tingkap mereka dengan warna ini untuk perlindungan tambahan.

Bagi segelintir masyarakat Barat, mereka mempunyai ritual atau kepercayaan tertentu yang perlu dipatuhi ketika makan atau minum. Sebagai contoh, jika mereka minum secawan teh sebelum makan malam mereka tidak akan menambahkan susu ke dalamnya sebelum gula kerana menurut mereka ianya akan menjadikan mereka sukar mendapat jodoh.

Bagi mereka yang minum kopi pula, jika terlihat beberapa gelembung di dalam cawan mereka, mereka mungkin mengambilnya dengan satu sudu teh dan memakannya kerana mereka percaya ia akan memudahkan mereka menjadi kaya.

Sekiranya seorang tuan rumah menjemput tetamu untuk menjamu makanan terutamanya makan malam, jumlah tetamu yang hadir mestilah bukan genap 13 orang di meja makan kerana menurut sesetengah mereka, akan ada seorang daripada tetamu yang tidak bernasib baik akan mati dalam tempoh setahun.

Upacara kematian sememangnya tidak lari daripada kepercayaan-kepercayaan tahyul yang ada kalanya menakutkan. Segelintir masyarakat kebiasaannya akan meletakkan duit syiling pada mata si mati dan menguburkannya menghadap ke timur.

Ketika mayat dikeluarkan dari rumah, sesetengah pihak percaya bahawa mayat mesti diangkat keluar dengan mendahulukan bahagian kaki meninggalkan bangunan terlebih dahulu. Sekiranya bahagian kepala mayat meninggalkn rumah terlebih dahulu, dikhuatiri roh mayat akan mengganggu orang dalam rumah tersebut dan menghasut mereka untuk menyertainya ke kubur.

Selain itu, ada juga yang mempercayai bahawa mereka yang mengusung mayat ini perlu menggunakan jalan yang lain apabila pulang ke rumah supaya roh si mayat tidak mengekori mereka.

Wanita yang sedang mengandung sangat-sangat perlu mengambil berat tentang diri mereka termasuklah daripada segi pemakanan, pengambilan suplimen, membuat temu janji doktor dan sebagainya.

Daripada segi kepercayaan pula, ada yang akan memakai kunci di sekeliling leher mereka apabila bulan mengambang penuh. Menurut mereka, kunci ini akan memantulkan kembali cahaya bulan yang terpancar ke arah perut wanita tersebut seterusnya melindungi bayi dalam kandungan daripada mendapat sumbing pada biibir.

Bagi yang merancang untuk melakukan upacara "baby shower" bersama rakan-rakan dan keluarga, kebiasaannya mereka akan melakukannya ketika kandungan berusia 7 atau 9 bulan kerana kedua-dua nombor ini didakwa membawa nasib baik. Ada juga wanita mengandung yang langsung tidak akan memotong rambut mereka kerana khuatir melakukan perkara tersebut akan menyebabkan bayi mereka mempunyai masalah mata.

Sekiranya hendak mengelakkan mimpi buruk ketika tidur, sesetengah masyarakat Barat mendakwa mereka perlu tidur dengan memastikan muka mereka menghadap ke arah Barat. Ada juga yang mengatakan meletakkan katil jauh daripada pintu akan mengelakkan mereka mengalami mimpi buruk.

Ada sesetengah masyarakat yang melarang untuk membenarkan bilik mereka dimasuki kucing sekiranya tidak mahu mendapat nasib malang. Selain itu, ada yang melarang menggantung gambar Titanic atau apa-apa peristiwa/perkara yang melibatkan kemalangan kerana dikhuatiri akan menyebabkan rumah tangga kacau-bilau.

Sedar atau tidak, memandu atau menaiki kenderaan mempunyai risiko yang tinggi untuk kemalangan atau kematian. Walaupun anda memandu dengan cermat, kecuaian pemandu lain mungkin menyebabkan anda mengalami kemalangan.

Disebabkan ini, sesetengah pemandu di Barat mempunyai ritual dan kepercayaan tertentu bagi melindungi diri mereka daripada sebarang malapetakan. Sebagai contoh, ketika melaui kawasan perkuburan atau terowong, mereka akan menahan nafas agar roh jahat tidak terganggu apabila mereka melalui kawasan tersebut.

Selain itu, sesetengah masyarakat akan mengelakkan untuk membeli kenderaan baru pada hari Jumaat 13 haribulan atau memandu kenderaan di jalan yang mempunyai nombor 13 untuk mengelakkan nasib malang.

Apabila membicarakan tentang kepercayaan tahyul, kita tidak dapat lari daripada memperkatan mengenai hari Halloween. Di Wales, pada 31 Oktober setiap tahun, masyarakat tempatan percaya mereka perlu mengelakkan untuk melintasi jalan untuk mengelakkan nasib malang menimpa mereka.

Bagi yang memerlukan nasib baik, mereka akan nyalakan lilin oren pada tengah malam pada hari Halloween dan biarkan ia menyala sehingga matahari terbit.


5 Filem 'Director's Cut' Yang Lagi Best Dari Versi Asal

Perancangan serta desakan peminat filem adiwira akhirnya berjaya membuahkan hasil, setelah filem 'Justice League' akhirnya akan dikeluarkan semula dalam versi 'Snyder's Cut', mewakili pengarah asal filem tersebut Zack Snyder.

'Justice League' yang keluar di pawagam agak mengecewakan berbanding jangkaan awal pemasarannya; filem itu kelam-kabut. Disebabkan itulah jutaan peminat di seluruh dunia mahukan agar visi sebenar filem tersebut diterbitkan semula dalam terbitan baru dijangka keluar tahun 2021.

Filem dalam bentuk 'versi pengarah' atau 'director's cut' bukanlah satu perkara baru. Tetapi filem yang berubah berbanding versi asalnya disebabkan oleh 'versi pengarah' agak jarang ditemui. Berikut adalah lima filem yang berubah selepas pengarahnya diberikan kuasa menentukan hala tuju filem - selepas filem itu ditayangkan di pawagam.

Diterbitkan dalam versi pertama pada tahun 1982, filem klasik sains fiksyen 'Blade Runner' telah mengalami pelbagai jenis versi terbitan - lima semuanya setakat ini!

Versi terakhir filem ini diistilahkan sebagai 'Versi Suntingan Terakhir' diterbitkan pada tahun 2007 melangkaui 'Versi Pengarah' yang telah keluar pada tahun 1992.

Bagaimanapun, versi pengarah yang dikeluarkan bukanlah versi yang melibatkan pengarah sebenar filem itu Ridley Scott, sebaliknya pihak studio melantik seorang pengarah lain bagi melakukan suntingan - berdasarkan kepada nota pengarah asalnya.

Hanya selepas proses mahkamah melibatkan Scott dan studio selesai, barulah Ridley Scott diberikan kebebasan penuh untuk mengawal suntingan melahirkan versi 'Suntingan Terakhir' terbitan tahun 2007 yang setakat ini kekal sebagai satu-satunya versi yang mendapat cop mohor pengarahnya sendiri.

Penambahan beberapa adegan serta suntingan tambahan mengekalkan durasinya tidak banyak berbeza dengan versi awal, dengan hanya perbezaan satu minit durasi filem tersebut ditambah. Walau demikian, banyak adegan yang terpaksa dibuang sebelum itu dimasukkan semula selain daripada beberapa perubahan yang membina misteri utama dalam konteks filem tersebut.

Secara keseluruhannya, apabila digabungkan kesemua filem dalam trilogi yang sudah diiktiraf klasik ini - durasinya mencecah 11 jam 36 minit berbanding dengan 9 jam 3 minit, dalam versi asal.

Digelarkan sebagai 'versi tambahan' atau 'extended version', ketiga-tiga filem mendapat sentuhan istimewa pengarahnya Peter Jackson yang tidak lagi terikat dengan syarat-syarat tayangan, bebas memasukkan kembali babak-babak yang telah dipotong keluar bagi memenuhi durasi untuk tayangan awal.

Dua filem terakhir iaitu 'The Two Towers' dan 'The Return of the King' menerima tambahan durasi hampir satu jam kedua-duanya, menjelaskan lagi kisah disebalik watak-watak yang ada.

'The Return of the King' khasnya harus diakui lebih lengkap dengan tambahan barunya melibatkan adegan-adegan pertarungan besar yang berlaku, memanjangkan durasinya yang sudah cukup panjang daripada 3 jam 20 minit kepada 4 jam 11 minit.

Pengarah Wolfgang Petersen berdepan tekanan studio yang mahukan filem arahannya 'Troy' memaparkan aktor Brad Pitt dan Eric Bana, diklasifikasikan sebagai filem PG-13.

Keperluan untuk menepati tarikh tayangan juga menyebabkan filem ini terpaksa disiapkan pada kadar segera, mengakibatkan banyak perancangan awalnya terpaksa diketepikan.

Ini menyebabkan visi asal filem tersebut diakui oleh Petersen sendiri, tidak menepati citarasa beliau.

Hanya selepas filem tersebut meletup di pawagam, barulah studio terbitannya berani memberikan lampu hijau (dan dana) kepada Petersen untuk menyunting semula filem tersebut dengan penambahan babak-babak penting serta adegan lebih keras - memanjangkan durasinya daripada 2 jam 43 minit kepada 3 jam 16 minit.

Salah satu filem paling teruk dikecam semasa tayangannya di pawagam, 'Daredevil' yang memaparkan salah satu watak adiwira keluaran Marvel serta memaparkan aktor Ben Affleck pada versi asalnya menghadapi masalah kekangan, disebabkan oleh keperluan untuk menepati syarat tayangan orang awam.

Berbeza dengan filem asalnya yang diklasifikasikan sebagai PG-13, versi pengarahnya pula tidak lagi dibelenggu sebaliknya bebas memecah beberapa sempadan yang ada meletakkan filem itu dalam kategori R atau 'untuk tayangan terhad.'

Lebih 30 minit adegan ditambah, dengan fokus kepada penceritaan diperbaiki serta kisah cinta antara Daredevil dengan Elektra dikurangkan. Pertarungan yang dipaparkan juga bersifat lebih bebas tanpa perlu lagi diselindung atau disembunyikan keganasan yang sedang ditonjolkan.

Sebuah lagi filem yang menampilkan aktor Ben Affleck, filem ini yang sangat ditunggu penulis sungguh menghampakan dalam versi asalnya. Menyumpah penulis dalam pawagam!

Bagaimanapun kekecewaan yang dirasai sedikit terubat selepas menonton versi yang dilabelkan sebagai 'Ultimate Edition' kerana berjaya memperbaiki beberapa kelemahan ketara filem tersebut. Perubahan paling ketara adalah klasfikasinya berubah daripada PG13 kepada R, disebabkan oleh penambahan adegan bercorak ganas yang lebih nyata.

Beberapa plot tambahan yang memperkemaskan jalan cerita juga dilakukan, khasnya melibatkan watak antagonis utama filem ini Lex Luthor. Berbeza dengan versi asalnya yang tidak jelas apa strategi utama penjahat tersebut, 'Ultimate Edition' yang disunting semula memberikan kita penjelasan tentang rancangan sebenarnya.

Walau demikian, versi ini tetap tidak boleh memperbetulkan adegan bagaimana Batman dan Superman boleh berhenti bertumbuk sesama mereka.


Risiko Dan Kesan Lambakan 'Rider Food Delivery' di Malaysia

Perubahan cara hidup membawa kepada bermacam perubahan yang berlaku di kalangan masyarakat.

Disebabkan keperluan untuk menjimatkan masa, sistem penghantaran makanan yang sebelum ini hanya berlaku dalam skala kecil-kecilan meledak sehinggakan menjadi satu amalan biasa ahli masyarakat.

Dilihat sebagai sesuatu yang positif bukan saja memudahkan orang ramai malahan mencipta peluang pekerjaan anak muda khasnya, amalan penghantaran makanan yang semakin komersial malangnya turut membawa kepada masalah yang semakin hari, semakin jelas isunya.

Kebanjiran orang kita menunggang motorsikal secara berbahaya menjadi satu masalah yang agak berleluasa.

Penulis sudah acapkali memerhatikan satu tabiat yang mudah terlihat apabila melibatkan penunggang-penunggang penghantar makanan, baik daripada seragam hijau atau seragam merah jambu.

Ramai di kalangan mereka menunggang sambil mata cuba memerhatikan skrin telefon, dengan hanya sebelah tangan mengawal pergerakan motorsikal mereka.

Tidak tahulah apa yang sedang mereka lakukan; mungkin sedang menyemak aplikasi, mengesahkan alamat, memeriksa laluan atau cuba menghubungi tuan punya pemesan makanan - namun situasi tersebut sudah jadi satu pemandangan yang kerap berlaku di jalan raya kita.

Adakah benar ada keperluan untuk seorang penunggang penghantar makanan perlu memeriksa telefon pintar semasa memandu, sehinggakan terpaksa membahayakan diri sedemikian rupa?

Satu lagi masalah yang seringkali berulang depan mata penulis sendiri, adalah bagaimana qda di kalangan penghantar makanan ini yang tidak lagi peduli keperluan untuk memberhentikan kenderaan semasa lampu merah.

Sudah beberapa kali kereta yang dipandu penulis terpaksa mengelak pemandu yang membawa beg besar di belakang motorsikal mereka. Nasib baiklah warna yang dipakai terang-terang belaka!

Adakah keperluan pelanggan untuk dapat makanan sepantas mungkin, melebihi harga nyawa anda sendiri?

Sikap segelintir penunggang ini yang sanggup bergolok gadai nyawa hanya untuk menjimatkan satu atau dua minit masa penghantaran, sangat wajar dielakkan.

Kami cuba utarakan kepada anda satu perbincangan; apa punca utama segelintir penghantar makanan di negara kita ini perlu mengambil risiko sedemikian rupa?

Adakah kerana sikap mereka sendiri yang tidak peduli pandangan orang lain terhadap mereka, terlalu mengejar jumlah komisyen agar cukup wang belanja?

Adakah kerana kita sendiri sebagai pelanggan, terlalu mendesak agar pesanan kita sampai segera - bila terlambat, ada antara kita mudah nak menyinga?

Adakah sistem aplikasi yang dikawal selia syarikat-syarikat ini sendiri yang memerlukan mereka bergegas ke mana-mana sehingga membahayakan nyawa? Pl

Penulis tak tahu tentang aplikasi dan syarat yang dikenakan syarikat ya jadi anggap ini satu pertanyaan.

Besar kemungkinan budaya penunggang penghantar makanan sanggup memperjudikan nyawa sendiri berlaku disebabkan gabungan kesemua faktor di atas, yang menyumbang kepada peningkatan risiko apabila bertambahnya bilangan 'rider' atas jalan raya.

Berhenti jika perlu memeriksa telefon. Gunakan fon telinga jika perlu berbual dengan pelanggan.

Kita tidak mahu insiden-insiden dan tragedi akibat kecuaian sendiri melibatkan penghantar makanan terus dilapor di negara kita.

Bawa kereta, kereta balut kita. Bawa motorsikal, kita yang peluk motor. Jadi kenapa kita nak terus membahayakan nyawa?


Kenapa Kita Panggil Robot "Robot"?

Bidang robotik kini merupakan salah satu cabang yang semakin direalisasikan, selepas berdekad-dekad lamanya hanya wujud dalam bentuk imaginasi karya-karya fiksyen terkenal.

Kita mungkin belum mampu melihat robot sepintar apa paoaran dalam filem, tetapi teknologi robotik sedia ada sudah mampu memberikan hasil yang sangat menggalakkan dalam pelbagai sektor dan industri.

Selalu sangat kita sebut pasal robot, pernahkah anda tertanya dari mana datangnya istilah 'robot'?

Kenapa kita gunakannya untuk merujuk kepada mesin atau jentera berbentuk manusia?

Istilah 'robot' dari segi makna sekarang baru sahaja digunakan sejak abad ke 20, bagi merujuk mesin-mesin jentera yang mempunyai fungsi, kebolehan dan kemampuan tertentu asalnya dalam karya fiksyen.

Penggunaan istilah 'robot' kali pertama dalam karya era moden dilakukan oleh penulis dari Czech bernama Karel Capek pada tahun 1920, dalam skrip dramanya yang berjudul R.U.R atau 'Rossumovi Univerzální Roboti'.

Terjemahan kisah itu ke dalam bahasa Inggeris diberikan judul 'Rossum's Universal Robot' merupakan penggunaan istilah tersebut kali pertama dalam bahasa Inggeris bagi merujuk 'robot', diterbitkan pada 25 Januari 1921.

R.U.R karya bergenre fiksyen sains meletup, mendapat sambutan hangat selepas itu sehingga diadaptasi kepada lebih 30 buah bahasa.

Karya itu terus dipersembahkan dalam bentuk teater di sekitar Eropah dan Amerika Syarikat - membawa kepada populariti istilah 'robot' bagi merujuk kepada mesin yang menyerupai manusia.

Kita sudah tahu siapakah yang mempopularkan istilah 'robot' untuk merujuk kepada mesin, tetapi dari mana datang istilah itu?

Karel Capek merupakan seorang penulis berbangsa Czech dan dia sebenarnya meminjam istilah daripada bahasa ibundanya sendiri.

Kisah R.U.R garapan Karel memaparkan sekumpulan 'robot' yang ditugaskan untuk melakukan kerja-kerja untuk tuan mereka, sebelum kesedaran yang mereka perolehi menyebabkan kumpulan robot itu memberontak enggan terus diperhambakan.

Idea untuk menamakan kumpulan 'robot' itu datang daripada istilah 'roboti' yang membawa makna 'hamba', dalam bahasa Czech.

Ini bermakna Karel menamakan robot-robot itu berdasarkan simbolik kedudukan mereka 'hamba kepada manusia' yang ditugaskan melayan manusia - bukanlah kerana mereka diperbuat daripada mesin.

Namun populariti istilah 'robot' atau 'roboti' itu lekat merujuk kepada mesin dan jentera menyerupai figura manusia, sehinggakan kita pun sudah merujuk 'robot' sebagai 'robot' tanpa menyedari makna sebenarnya iaitu hamba.

Istilah 'roboti' secara keseluruhannya boleh merujuk kepada buruh paksa, hamba atau sesiapa saja orang suruhan tanpa kerelaan.

Dalam bahasa Czech kuno, istilah ini disebut sebagai 'rabu' atau hamba sahaya.

Harus diperjelaskan, penggunaan istilah 'robot' sebelum Karel Capek mula mempopularkan makna barunya - memang merujuk sepenuhnya kepada sistem perhambaan.

Sebagai contoh yang paling terkenal, pada tahun 1781 pemerintah tertinggi Empayar Jerman, Joseph II mengumumkan dekri hak-hak robot bagi menghadkan sistem perhambaan yang diamalkan di wilayah beliau.

Dalam pengisytiharan tersebut, Joseph II mengumumkan bahawa semua 'sistem robot' merujuk kepada golongan buruh paksa di bawah kendalian kerajaan beliau, hanya boleh dikerah maksima 3 hari seminggu dan 12 jam sehari.

Dekri-dekri seterusnya yang diisytihar membolehkan golongan 'robot' menebus kebebasan mereka daripada tuan mereka, berdasarkan kepada kos tebusan yang telah ditetapkan kerajaan.

Kami jelaskan di sini kerana kami takut ada antara anda yang terkeliru menganggap bahawa masyarakat Eropah sudah berkurun lamanya mampu menggunakan perkhidmatan robot peribadi.

Selepas 1921 istilah itu mula merujuk kepada mesin dan jentera yang kita ketahui sekarang ini, dimulakan dalam karya sains fiksyen.


Berkumur Dengan Air Selepas Berus Gigi Sebenarnya Salah!

Anda ambil berus gigi, letakkan ubat gigi pada berus kemudian besar kemungkinan anda akan basahkan berus gigi sebelum mula memberus. Selang 2 ke 3 minit yang anda rasakan memadai, anda berhenti memberus lalu berkumur dengan air.

Tetapi tahukah anda, langkah yang anda amalkan besar kemungkinan sepanjang hayat anda setakat ini tidak elok; sebenarnya telah menyebabkan gigi dan gusi anda lebih lemah berbanding biasa?

Kita semua rakyat Malaysia pasti pernah menjalani latihan memberus gigi semasa sekolah.

Kebiasaannya, guru kelas berpesan agar kita membawa cawan supaya kita dapat belajar teknik memberus gigi. Jururawat hadir keesokannya datang membawa hadiah sebatang berus gigi dan ubat gigi jenama Colgate baru; penaik semangat kita nak belajar memberus.

Kita pun beramai-ramai memberus gigi dengan air secawan, sebelum berkumur dengan air tersebut selepas selesai sesi latihan tersebut.

Apa yang penulis lalui dulu begitulah; kami diajar untuk kumur dengan air selepas berus gigi.

Tetapi tahukah anda sebenarnya berkumur selepas memberus gigi sebenarnya bertentangan dengan saranan pihak perubatan sendiri, dalam amalan tatacara penjagaan gigi?

Dalam kajian yang dijalankan di United Kingdom, 62% daripada individu yang memberus gigi dianggarkan mengamal tabiat yang salah, apabila gemar berkumur dengan air setiap kali selesai memberus gigi.

Sedangkan, saranan yang disyorkan kepada orang ramai adalah hanya untuk meludah keluar apa saja yang terkandung dalam mulut kita selepas memberus tanpa perlu membilasnya dengan air.

Ini kerana berkumur hanya akan menyebabkan bahan berkhasiat florida yang diperlukan gigi dibuang keluar. Saranan ini merupakan saranan rasmi badan kesihatan United Kingdom serta Oral Health Foundation - sebagai langkah terbaik melindungi gigi anda.

Bagi mereka yang gemar berkumur dengan menggunakan larutan kumur nyah kuman dan bakteria, adalah dinasikan agar anda anda berkumur terlebih dahulu dengan larutan tersebut - sebelum memberus gigi.

Kami tidak tahu kenapa Kementerian Kesihatan Malaysia menerusi pewartaan Prosedur Operasi Standard 'Latihan Memberus Gigi' di sekolah-sekolah bertarikh Julai 2019, tetap menganjurkan agar anak murid berkumur (pautan PDF) selepas memberus gigi.

Pada pandangan kami, beberapa kajian perubatan terperinci telah pun dijalankan di United Kingdom yang menjadi asas kepada saranan asas di negara mereka, yang boleh kita teladani.

Dalam kajian yang dijalankan oleh penyelidik dari Kings College dengan kerjasama beberapa orang kumpulan penyelidik lain, mereka sependapat bahawa berkumur selepas memberus gigi merugikan individu yang mengamalkan rutin itu setiap hari.

Sebaliknya kumpulan penyelidik ini mengesyorkan seandainya anda mesti juga berkumur, gantikan kumur anda itu dengan pencuci mulut berflorida.

Walaupun harganya lebih tinggi berbanding pencuci mulut biasa, carian kami di portal-portal beli belah popular menunjukkan yang stoknya tidaklah setinggi yang kami sangka pada awalnya.

Bagi penulis pula selepas mempelajari tentang amalan yang disyorkan ini, penulis akui kini penulis tidak lagi berkumur dengan air seperti biasa. Cukup sekadar meludah keluar sehinggalah kita rasa selesa.

Nota : Jika anda tahu ada pewartaan KKM berkenaan perubahan kepada isu ini, tolong kongsikan kepada kami ya!


Kenapa Dinar Kuwait Matawang Paling Mahal Dunia?

Dinar Kuwait merupakan matawang paling mahal di dunia, jauh melebihi matawang Pound Sterling yang selalu dianggap 'mahal' dan juga matawang Amerika Syarikat yang sering dijadikan standard ukuran nilai matawang dunia.

Pada ketika artikel ini ditulis, 1 dinar Kuwait (KWD) bersamaan dengan RM13.65, sementara Pound Sterling 'hanyalah RM5.47. Jelas besar perbezaan itu kan?

Persoalan yang cuba kami kupas dalam artikel ini adalah kenapa situasi ini berlaku? Kenapa matawang Kuwait merupakan matawang paling kukuh, paling mahal dan paling bernilai di kalangan semua matawang dunia yang lain?

Sistem matawang dinar yang digunakan oleh Kuwait mempunyai sejarah yang cukup unik.

Semasa zaman penjajahan British di Semenanjung Arab, Britain memperkenalkan penggunaan 'Rupee Teluk' atau 'Gulf Rupee' sebagai matawang utama, yang dicetak dan dikeluarkan oleh British-India.

Setiap 1 Gulf Rupee diletakkan nilainya bersamaan dengan 1 Rupee India. 1 Rupee India pada ketika itu pula, bersamaan dengan 1 Pound Sterling.

Kemerdekaan Kuwait daripada Britain membolehkan kerajaan Kuwait yang dibentuk, mula merancang pengenalan matawang mereka sendiri bagi menggantikan Gulf Rupee yang dikongsi penggunaannya bersama Bahrain, Qatar, Oman dan UAE.

Matawang Dinar Kuwait mula dikeluarkan pada tahun 1961 namun Kuwait mengambil masa lima tahun sebelum Gulf Rupee benar-benar berjaya dimansuhkan penggunaannya, membolehkan Dinar Kuwait menjadi satu-satunya matawang negara tersebut.

Nilainya pada awalnya terus dikekalkan seiring dengan nilai Pound Sterling 1:1 sebelum Kuwait bertindak meletakkan nilai KWD kepada USD, dengan nilai KWD1 : USD2.80 bermula dalam tahun yang sama.

Ekoran daripada dasar-dasar kerajaan Amerika Syarikat di bawah Presiden Richard Nixon yang mengakibatkan kejatuhan nilai USD, nilai matawang KWD turut sama mengalami penyusutan ketara selama beberapa tahun.

Penyusutan ini menyebabkan kerajaan Kuwait memperkenalkan langkah untuk menggunakan sistem apungan 'bakul' (currency basket) berdasarkan beberapa matawang berbeza, bagi menentukan nilai KWD pada tahun 1975.

Sistem ini kekal sehingga tahun 2003, sebelum KWD ditambat semula pada kadar 0.299 untuk setiap 1 USD, sehinggalah kerajaan Kuwait kembali menggunakan sistem apungan bakul pada tahun 2007.

Kuwait hanyalah sebuah negara kecil tetapi mereka merupakan negara keenam dalam senarai negara yang mempunyai simpanan minyak terbesar dunia. Ekonomi Kuwait sendiri lebih 80% daripada nilai KDNK nya bergantung kepada hasil minyak.

Apa yang menarik, permintaan terhadap minyak dari Kuwait sangat tinggi sehinggakan permintaan jauh melebih bekalan - menyebabkan Kuwait mempunyai kuasa tawar menawar yang agak kukuh.

Disokong oleh permintaan dunia, Kuwait memperkenalkan satu syarat mudah dalam semua urusan eksport minyak Kuwait ke negara lain; semua urusniaga perlu dilakukan dalam matawang Kuwait Dinar sahaja.

Berbeza dengan negara lain yang biasanya menggunakan matawang USD atau EUR, pembeli minyak Kuwait perlu menukarkan matawang mereka kepada KWD sebelum urusan dijalankan.

Duit KWD yang dibeli pula bukanlah dalam nilai rendah, sebaliknya melibatkan angka billion setiap hari menyebabkan wujudnya permintaan tinggi matawang tersebut mempengaruhi nilai rasminya.

Secara tak rasmi, syarat ini memberikan Kuwait dua faedah utama. Pertama, matawang mereka yang diniagakan mempunyai permintaan yang stabil mengekalkan dan meningkatkan nilainya.

Kedua, Kuwait juga memperolehi kemasukan matawang asing ke dalam negara mereka akibat keperluan pembeli untuk menukar matawang mereka kepada matawang tempatan.

Selain dua sebab utama di atas, faktor utama yang mendorong pengukuhan nilai matawang Kuwait adalah kerana kerajaan Kuwait sendiri tidak meletakkan KWD ke dalam pasaran matawang bebas.

Sehingga kini, kerajaan Kuwait hanya akan menambat nilai matawang mereka sama ada kepada USD atau tambatan bakul yang dinyatakan di atas, memberikan Kuwait kuasa untuk mengawal nilai matawang mereka supaya kekal pada kadar tertentu.

Ekonomi Kuwait yang kukuh membolehkan negara itu tidak perlu bergantung kepada jualan eksport seperti majoriti negara pengeluar lain, sehingga memerlukan negara tersebut merendahkan nilai matawang mereka sendiri - demi menjadikan produk eksport mereka mampu bersaing dengan produk-produk negara lain.

Kestabilan Kuwait Dinar hanya terancam sekali setakat ini dalam sejarah era moden, selepas tentera Iraq menceroboh masuk Kuwait pada 2 Ogos tahun 1990, dalam usaha kerajaan Iraq mengekalkan harga minyak keluaran mereka dalam insiden bersejarah Perang Teluk.

Tentera Iraq bertindak memecah masuk bank pusat Kuwait, mencuri lebih $400 juta dollar emas dan $1 billion matawang Kuwait.

Pencerobohan selama lebih 7 bulan itu juga membolehkan kerajaan Iraq memperkenalkan penggunaan matawang Dinar Iraq di Kuwait, dengan pengisytiharan bahawa Dinar Kuwait sudah tidak lagi dianggap sah di negara itu.

Tindakan ini mengakibatkan ramai rakyat Kuwait yang sebelum itu mewah; jatuh miskin.

Selepas angkatan tentera diketuai Amerika Syarikat menggempur kubu Iraq di Kuwait secara besar-besaran, akhirnya pada tarikh 25 Februari 1991 Kuwait kembali bebas daripada pencerobohan Iraq.

Kerajaan Kuwait yang sebelum itu dibentuk, kembali memerintah. Dalam melindungi nilai matawang mereka khasnya semua yang telah dicuri Iraq, kerajaan Kuwait mengeluarkan siri baru wang kertas bagi menggantikan wang lama.

Ini menjadikan $1 billion wang Kuwait yang sudah menjadi milik Iraq hilang nilainya, hanya tinggal kertas-kertas cantik hiasannya.

Selepas kembali pulih dan mengukuh, kini Kuwait sedang dalam situasi getir selepas kerajaan mereka mengumumkan pada bulan Ogos 2020; mereka besar kemungkinan tiada bajet perbelanjaan untuk bulan November 2020 dan seterusnya.

Situasi getir ini berpunca daripada penurunan harga minyak serta serangan pandemik yang melanda ekonomi mereka.

Adakah Kuwait akan pulih atau jatuh ke dalam perangkap ekonomi yang selalu menjerat negara yang terlalu bergantung kepada hasil minyak? Kita harap mereka mampu bertahan.


Bagaimana Sifat Ingin Tahu (Curious) Sebabkan Kematian Remaja 14 Tahun

Tinggal di sebuah pekan kecil, sering membuatkan Keith Sapsford mudah bosan.

Walaupun baru berusia 14 tahun, Keith dikatakan senantiasa kurang senang duduk di rumahnya yang terletak di Randwick, New South Wales, Australia.

Perasaan itu pada mulanya tidaklah menampakkan apa-apa perkara yang perlu dibimbangi, sehinggalah ayah Keith yang bernama Charles mula menyerah dalam mendisiplinkan anaknya yang tidak mampu lekat di rumah.

Charles memilih untuk menghantar anaknya ke sebuah institusi pendidikan berasaskan aliran Katolik Roman yang terletak di Sydney, sebagai usaha terakhir keluarganya.

Keith enggan menyerah kepada takdir yang ditentukan bapanya, mula belajar menyelinap keluar. Jiwanya terlalu memberontak.

Usaha keluarganya yang sudahpun membelanjakan banyak wang ringgit bagi membawa Keith melancong, seakan tidak memadai memuaskan nafsunya yang ingin tahu apa di luar sana.

Tidak takut dengan kekangan yang dikenakan sekolah, Keith nekad melarikan diri pada 21 Februari 1970. Destinasinya adalah Lapangan Terbang Sydney.

Dia merancang mahu menaiki kapal terbang dan terbang ke tempat lain secara sembunyi-sembunyi, tanpa ada sesiapa tahu.

Tiada siapa mengetahui apa berlaku dalam tempoh 3 hari dia hilang. Laporan kehilangannya hanya dilakukan sehari selepas dia menghilangkan diri.

Tiba-tiba pada 24 Februari 1970, Keith muncul di lapangan terbang berjaya menyusup masuk melalui terminal dan kawalan keselamatan, sebelum berjaya mengampiri salah sebuah pesawat milik Japan Air.

Tidak dapat dipastikan garis waktu pergerakan Keith di lapangan terbang itu.

Ada pihak mendakwa Keith sebenarnya sudah tiba lebih awal, memilih untuk menyorok di ruangan yang menempatkan tayar kapal terbang dalam jangka masa panjang - bersembunyi bagi memastikan rancangannya lancar.

Prosedur pelepasan memerlukan pemeriksaan dilakukan ke semua bahagian tayar pesawat, bagi memastikan tiada masalah fungsi timbul. Atas sebab itulah agak aneh tiada sesiapa pun dapat melihat Keith yang menyorok di situ.

Kapal terbang jenis Douglas DC-8 milik Japan Air itu berlepas dengan Keith terus berpaut pada apa saja yang mampu dicapainya, sehinggalah pesawat mencapai ketinggian sekitar 60 meter.

Pada ketinggian tersebut, pintu ruangan tayar itu perlu dibuka bagi membolehkan tayar dimasukkan semula ke dalam.

Besar kemungkinan Keith sedang duduk di atas pintu tersebut, menyebabkannya terjatuh ke bawah.

John Gilpin merupakan seorang jurukamera amatur berusia 49 tahun. Pada saat kejadian, John sedang menunggu detik terbaik bagi merakamkan imej pesawat berlepas.

Melihat pesawat Japan Air itu mula terbang tinggi, John mengacukan kamera ke arah pesawat tersebut dan menekan butang pengatup, untuk mengambil gambar. Selesai, dia berharap agar gambar-gambar yang diambilnya apabila sudah diproses akan keluar sempurna.

Hanya selepas gambarnya siap seminggu kemudian, barulah John menyedari bahawa salah satu gambar yang sempat dirakamnya, memaparkan seorang individu jatuh daripada sebuah pesawat.

Dalam gambarnya kelihatan Keith Sapsford, remaja bermasalah yang lari dari asrama kerana ingin melihat dunia jatuh daripada satu kedudukan yang tinggi.

Lebih malang, selepas kes kematian Keith Sapsford disebarkan akhbar, Charles Sapsford mengakui bahawa beberapa minggu sebelum itu - beliau ada menasihatkan anaknya agar tidak cuba-cuba menyelinap masuk ke dalam sebuah kapal terbang.

Ini disebabkan oleh beberapa kes yang baru saja berlaku pada bulan Jun dan Julai tahun 1969, melibatkan empat orang remaja yang menyorok dalam badan kapal terbang sebelum ada antara mereka jatuh ke bawah - menghempas bumi.


Kisah Mowgli Dunia Sebenar Yang Dibesarkah Oleh Sekumpulan Serigala

Ketika kecil, kita mungkin pernah membaca buku The Jungle Book hasil tulisan Rudyard Kipling. Buku yang sangat popular ini mengisahkan mengenai seorang kanak-kanak bernama Mowgli yang dibesarkan oleh sekumpulan haiwan.

Sesetengah pihak mendakwa bahawa kisah yang dimuatkan dalam buku tersebut merupakan kisah yang diinspirasikan daripada kisah sebenar di dunia dunia nyata. Walau bagaimanapun, watak "Mowgli" di dunia sebenar cukup tragis.

Pada tahun 1867, sekumpulan pemburu telah berhenti di satu lokasi setelah menyaksikan satu peristiwa aneh dalam kawasan hutan tebal di Bulandshahr yang terletak di utara India. Dengan penuh kehairanan, mereka menyaksikan sekumpulan serigala berkeliaran dan diikuti oleh seorang kanak-kanak berjalan dengan keempat-keempat kakinya.

Tidak lama kemudian, kumpulan serigala itu hilang, dipercayai masuk ke dalam gua yang menjadi tempat tinggal mereka. Kumpulan pemburu kemudiannya menyalakan api di pintu gua untuk menghalau keluar serigala-serigala tersebut. Strategi ini nampaknya berjaya dan apabila serigala-serigala ini keluar, mereka berjaya membunuh kesemuanya.

Kemudian, kumpulan pemburu ini berjaya menyelamatkan kanak-kanak tersebut. Kanak-kanak itu kemudiannya diberi nama Dina Sanichar.

Dina Sanichar, kanak-kanak yang umurnya dianggarkan sekitar 6 tahun ketika ditemui boleh dianggap sebagai "kanak-kanak liar" yang telah dibesarkan oleh sekumpulan serigala dalam kawasan hutan tebal Bulandshahr, kawasan utara India.

Negara India sememangnya mempunyai sejarah panjang mengenai kanak-kanak liar seperti Dina Sanichar. Malah, ada kanak-kanak yang dibesarkan oleh harimau kumbang, ayam, anjing dan sebagainya. Bagaimana kanak-kanak ini boleh tinggal bersama haiwan-haiwan ini tidaklah diketahui tetapi besar kemungkinan telah dibuang oleh ibu bapa mereka yang tidak bertanggungjawab.

Dalam kisah-kisah rakyat yang sering dimuatkan dalam buku di seluruh dunia, kanak-kanak liar seperti Dina Sanichar dianggap satu kejaiban. Namun, dalam dunia realiti, kisah kanak-kanak seperti ini begitu tragis dan sering terpinggir. Kisah kembalinya mereka ke dunia manusia seringkali mendapat perhatian ramai pihak buat seketika sebelum nasib mereka kemudiannya dilupakan dan diabaikan.

Setelah Dina Sanichar diselamatkan, dia kemudiannya telah dibaptis dan diberi nama. Perkataan Sanichar merupakan perkataan daripada bahasa Urdu yang membawa maksud hari Sabtu. Nama ini diberi memandangkan dia telah dijumpai oleh kumpulan pemburu tersebut pada hari Sabtu.

Setelah diselamatkan, Dina Sanichar diletakkan di bawah jagaan pusat pemulihan. Salah seorang pakar psiklogi kanak-kanak, Wayne Dennis menyatakan beliau menemui beberapa ciri psikologi pelik pada kanak-kanak malang ini.

Laporannya dalam American Journal of Psycology yang diterbitkan pada 1941 bertajuk "The Significance of Feral Man" menyatakan bahawa Dina Sanichar sudah terbiasa memakan benda-benda yang kotor dan dianggap jijik oleh kebanyakan manusia. Selain itu, Dina Sanichar juga hanya mahu makan daging walaupun sudah diajar berpakaian seperti manusia.

Daripada segi pertuturan pula, kanak-kanak malang ini tidak menunjukkan kapasiti untuk bertutur. Dina Sanichar tidaklah bisu tetapi dia hanya mampu membuat runut-runut bunyi seperti haiwan. Seperti juga haiwan, Dina Sanichar tidak sensitif kepada haba dan kesejukan.

Usaha pemulihan keatasnya menjadi sukar memandangkan Dina Sanichar sudah biasa hidup seperti serigala. Uniknya, Dina Sanichar hanya menunjukkan minat untuk berinteraksi dengan seorang lagi kanak-kanak liar yang senasib dengannya. Hubungan kedua orang kanak-kanak ini mungkin wujud akibat perasaan simpati antara mereka yang mengalami nasib yang sama.

Untuk berabad lamanya, sudah wujud kisah hikayat "kanak-kanak serigala" yang tinggal di dalam kawasan hutan tebal. Realitinya, ia bukan sekadar kisah lagenda sebaliknya kisah sebenar menerusi rekod-rekod penemuan kanak-kanak liar seperti Dina Sanichar. Ketika Dina Sanichar ditemui, 4 orang lagi kanak-kanak senasib dengannya ditemui kemudiannya .

Kisah mitos ini telah memberi insprasi kepada banyak penulis dan penyair untuk menghasilkan karya daripada kisah ini. Ini termasuklah Rudyard Kipling, seorang penulis British yang telah tinggal bertahun-tahun lamanya di India. Setelah penemuan Dina Sanichar, beliau telah menulis buku cerita kanak-kanak The Jungle Book yang popular sehingga kini.

Dina Sanichar walaupun diletakkan di pusat pemulihan dan dijaga rapi, gagal untuk hidup seperti manusia normal. Antara perkara yang mampu dilakukannya adalah berjalan tetapi dia menghadapi kesukaran untuk memakai pakaiannya sendiri dan makan dan minum daripada cawan.

Seperti haiwan, Dina Sanichar akan menghidu makanannya sebelum makan dan hanya makan daging mentah. Satu-satunya tabiat buruk manusia yang berjaya dipelajarinya adalah merokok dan dia dikatakan menjadi seorang perook tegar. Dina Sanichar akhirnya meninggal dunia pada tahun 1985 dipercayai akibat penyakit batuk kering.


Kisah Sebenar Disebalik Komik Alam Perwira

Bagi generasi yang lahir tahun 80-an dan 90-an, nama pelukis komik terkenal Hong Kong - Tony Wong memang tidak asing lagi.

Tony Wong mula terkenal di Malaysia dengan penerbitan komik terbitan tidak rasmi berjudul 'Singa Ganas', sebelum syarikat penerbitan Malaysia membeli hak penerbitan beberpapa judul komiknya untuk diterbitkan dalam versi mingguan.

Namun siri komik beliau yang betul-betul meletup sudah pastilah tak lain dan tak bukan siri legenda 'Alam Perwira', yang memaparkan corak lukisan baru Tony Wong serta jalan cerita yang sangat mengasyikkan untuk diikuti.

Siri 'Alam Perwira' menampilkan kisah seorang kanak-kanak bernama Ji Fat yang dipercayai akan mengubah China, disebabkan oleh petanda-petanda yang wujud semasa detik kelahirannya.

Membaca komik ini, anda akan melalui semua pengalaman yang ditempuhi Ji Fat sejak dia bayi sehinggalah dia naik menjadi maharaja China, memulakan dinasti baru pemerintahan yang megah.

Unsur-unsur fiksyen sudah pastilah menjadi ramuan utama komik khasnya apabila melibatkan elemen seperti identiti watak dan seni pertahanan diri yang diamalkan serta jalan ceritanya.

Bagaimanapun, tunjang kisab 'Alam Perwira' sebenarnya datang daripada tiga tokoh besar dalam sejarah era Dinasti China.

Watak penjahat utama siri 'Alam Perwira' adalah seorang maharaja China bernama Maharaja Zhou.

Digambarkan sebagai seorang raja berbadan sasa dan gemar berpoya-poya dengan wanita, Zhou licik serta tidak takut untuk mempergunakan kuasanya demi memastikan dia dapat apa yang dia inginkan.

Identiti Maharaja Zhou memang diambil berdasarkan kepada sifat sebenar Maharaja Zhou dalam sejarah.

Raja Zhou merupaman raja terakhir Dinasti Shang di China mempunyai janggut tebal, tegap dan bijaksana. Nama asalnya pula adalah Di Xin,menggunakan nama Zhou selepas menaiki takhta.

Dia terkenal sebagai seorang yang panas baran dan kejam, khasnya apabila dia berusaha ingin menghiburkan isterinya yang dikatakan agak sadis bernana Da Ji.

Zhou semasa pemerintahannya kerap kali mengabaikan tanggungjawab memerintah, sebaliknya gemar menganjurkan parti-parti seks liar bersama dayang-dayang istana.

Salah satu simbol kekejaman utama Zhou adalah kaedah hukuman yang dinamakan sebagai 'paolao zhi xing' atau 'tiang terbakar', di mana tiang atau bekas berlohong yang diperbuat daripada gangsa akan diisi dengan arang panas.

Mana-mana mangsa bernasib malang akan dikenakan hukuman sama ada berjalan di atas tiang/bekas tersebut sampai mati.

Kekejaman pasangan suami isteri itu cuba dihentikan oleh sanak-saudara mereka, namun Zhou dan Da Ji tidak gentar untuk membunuh sesiapa saja yang berani membantah mereka - tak kiralah ada pertalian darah sekalipun.

Raja Zhou yang lahir pada tahun 1105BC/SM memerintah China selama 29 tahun sebelum dijatuhkan oleh tentera Dinasti Zhou (ejaan sama, sebutan berbeza - lebih kepada 'Chou') di bawah kelolaan panglima tentera terulung mereka, Jiang Ziya.

Di dalam komik 'Alam Perwira', Jiang Ziya dinamakan sebagai Tok Jiang, seorang tua yang gemar memancing yang lucu. Watak itu diasaskan kepada salah seorang tokoh paling dihormati sejarah China.

Hubungan utama yang menjadi asas penceritaan 'Alam Perwira' adalah watak tiga anak beranak. Si ayahnya Duke Ji Chang sementara dua anaknya Ji Kao dan Ji Fat.

Ketiga-tiganya juga dibentuk daripada tokoh sejarah sebenar China. Kita mulakan dengan Duke Ji Chang terlebih dahulu.

Dalam sejarah China, Ji Chang yang memang nama sebenarnya lebih terkenal dengan nama panggilannya Raja Wen, nama yang digunakan selepas dia dinaikkan takhta mentadbir sebuah estet kecil semasa era pemerintahan Maharaja Zhou.

Ji Changmewarisi estet tersebut selepas kedua ibu bapanya dibunuh salah seorang raja dalam Dinasti Shang, menyebabkan beliau perlu mentadbir sejak muda.

Konflik antara Maharaja Zhou dan Ji Chang mula tercetus selepas pengaruh Wen meningkat naik, mengakibatkan Ji Chang ditangkap bimbang dia akan mengancam kedudukan dinasti tersebut.

Usaha membebaskan Ji Chang dikepalai anak sulungnya, Jikao yang pergi menghadap Raja Zhou untuk memohon pelepasan ayahnya.

Malangnya, Raja Zhou bertindak gila membunuh Jikao sebelum melumatkan daging pemuda tersebut. Daging yang sudah dilumatkan itu dijadikan bahan kandungan kuih yang akhirnya dijamu secara paksa kepada Ji Chang dalam penjara.

Hanya selepas desakan ramai golongan bangsawan agar Raja Zhou membebaskan Ji Chang, serta sogokan mewah seperti emas dan kuda serta wanita - barulah Ji Chang dibebaskan.

Pengalaman yang dilalui Ji Chang mengajar beliau bahawa usaha untuk menjatuhkan Raja Zhou yang sangat zalim perlu dijalankan. Dia mula mengumpulkan kekuatan tentera dalam cubaan menumbangkan Dinasti Shang selamanya.

GerakanJi Chang berjaya menyatukan sebilangan besar pemimpin-pemimpin masyarakat yang anti Raja Zhou.

Malangnya perjuangan Ji Chang berakhir dalam satu kempen peperangan pada tahun 1050BC/SM, terbunuh ketika berusia 62 tahun.

Dikenali dalam komik dengan nama Ji Fat, watak utama 'Alam Perwira' diasaskan anak ketiga Ji Chang/Raja Wen bernama Ji Fa.

Selepas kematian ayahnya, Ji Fa menggalas amanah serta usaha yang telah dimulakan ayahnya dalam menjatuhkan Dinasti Shang. Dibantu oleh Jiang Ziya sebagai penasihat yang juga bapa mertuanya, Ji Fa berjaya menyatukan lebih 800 orang pemimpin masyarakat China.

Kumpulan ini akhirnya memilih untuk bertindak menyerang pusat pentadbiran Dinasti Shang yang terletak di wilayah Yin.

Pasukan Raja Zhou yang bertahan memilih daerah Muye sebagai kawasan strategik lokasi pertempuran yang tercetus pada tahun 1046BC/SM.

Angkatan yang diketuai Ji Fa seramai 50,000 berhadapan dengan kumpulan 50,000 askar setia Raja Zhou, yang turut menggunakan khidmat tambahan lebih 170,000 orang hamba.

Bagaimanapun majoriti hamba yang dikerah untuk berperang itu bukan saja enggan berperang malahan turut sama berpaling tadah menyertai angkatan Ji Fa, mengakibatkan angka yang menyertai perang tidak lagi seimbang.

Jumlah askar simpanan yang ramai dimiliki Raja Zhou dianggarkan beratus ribu juga enggan menyokong korupsi dan kekejaman Zhou.

Mereka yang setia dengan Zhou pula kekurangan latihan pertempuran berbanding tentera Ji Fa yang sudah berpengalaman bertempur dalam banyak pertempuran, semasa membina pengaruh.

Tentera Ji Fa berjaya menguasai Yin seterusnya menamatkan era pemerintahan Dinasti Shang dalam Peperangan Muye, memulakan Dinasti Zhou (Chou) yang nyata lebih berorientasikan rakyat.

Menyedari dirinya sudah hilang kuasa, Raja Zhou bertindak mengurungkan dirinya dalam istana ditemani isterinya yang masih setia Da Ji.

Raja Zhou diberitahu bahawa arahan hukuman bunuh ke atas isterinya sudah diwartakan, menyebabkan Zhou sendiri terlebih dahulu mencabut nyawa isterinya.

Selepas kehilangan wanita jahat yang dicintainya, Zhou memakai hiasan-hiasan cantik lalu membakar istananya sendiri - mengorbankan diri di dalamnya.

Ji Fa naik membentuk Dinasti Zhou, menggunakan gelaran Raja Wu pada tahun 1046, memperkenalkan sistem pentadbiran berasaskan kepada tiga wilayah utama; dua dikuasai adik beradiknya dan satu lagi diserahkan kepada anak mendiang Raja Zhou, Lu Fu.

Era pemerintahan Ji Fa malangnya agak pendek, hanya berlangsung selama 3 tahun.

Kematian beliau menyebabkan vakum kuasa terhasil mengakibatkan banyak pihak mula cuba campur tangan ke dalam sistem pentadbiran yang telah diperkenalkan beliau.

Walaupun demikian, Dinasti Zhou yang dimulakan oleh Ji Fa bertahan lama sehingga ke tahun 256, menjadi dinasti pemerintahan maharaja China paling lama dalam sejarah negara mereka.

Dalam rekod sejarah, Ji Fa merupakan pengasas kepada Dinasti Zhou.

Namun Ji Fa memilih untuk meletakkan ayahnya, Raja Wen atau Ji Chang sebagai pengasas sebenar dinasti tersebut hasil usaha ayahnya yang menyedari Raja Zhou dan Dinasti Shang; tidak boleh diselamatkan lagi.